KONKLUŻJONIJIET TAL-AVUKAT ĠENERALI

TANCHEV

ippreżentati fit‑3 ta’ Ġunju 2021 ( 1 )

Kawża C‑57/19 P

Il‑Kummissjoni Ewropea

vs

Tempus Energy Ltd u

Tempus Energy Technology Ltd

“Appell – Għajnuna mill-Istat – Suq tal-kapaċità tal-elettriku fil-Gran Brittanja – Deċiżjoni li ma jitqajmux oġġezzjonijiet – Kunċett ta’ diffikultajiet serji – Livell ta’ provi – Obbligu tal-Kummissjoni li twettaq eżami diliġenti u imparzjali tal-informazzjoni prodotta mill-Istat Membru kkonċernat – Obbligu tal‑Kummissjoni li tinvestiga każ ex officio – Kuntatti qabel in-notifika”

Werrej

I. Il-kuntest ġuridiku II. Il-fatti li wasslu għall-kawża III. Is-sentenza appellata IV. Il-proċeduri quddiem il-Qorti tal-Ġustizzja u t-talbiet V. Analiżi A. L-appell 1. L-argumenti tal-partijiet 2. Evalwazzjoni a) It-talba tal-Kummissjoni li l-Qorti tal-Ġustizzja tannulla s-sentenza appellata sa fejn ma ddikjaratx inammissibbli l-allegazzjoni ta’ Tempus rigward il-limitu minimu ta’ 2 MW għall-parteċipazzjoni b) L-ammissibbiltà tal-appell c) Fuq il-mertu 1) Osservazzjonijiet preliminari 2) Fuq l-ewwel parti tal-aggravju uniku i) Jekk, sabiex jintwera li eżistew diffikultajiet serji, Tempus jistgħux jinvokaw l-informazzjoni rilevanti kollha li kienet jew li setgħet tkun disponibbli għall-Kummissjoni fid-data tal-adozzjoni tad-deċiżjoni kontenzjuża ii) Jekk in-numru u l-oriġini ta’ osservazzjonijiet magħmula spontanjament minn terzi jistgħux jittieħdu inkunsiderazzjoni bħala indikazzjoni tal-eżistenza ta’ diffikultajiet serji iii) Jekk it-tul tal-fażi ta’ qabel in-notifika jistax jittieħed inkunsiderazzjoni bħala indikazzjoni tal-eżistenza ta’ diffikultajiet serji iv) Jekk il-kumplessità u n-novità tal-miżura kontenzjuża għandhomx jittieħdu inkunsiderazzjoni bħala indikazzjoni tal-eżistenza ta’ diffikultajiet serji 3) It-tieni parti tal-aggravju uniku i) Jekk il-Kummissjoni kellhiex tinvestiga r-rwol potenzjali tal-operaturi tal-ĠT fi ħdan is-suq tal-kapaċità ii) Jekk kienx hemm eżami suffiċjenti tat-trattament diskriminatorju jew żvantaġġuż tal-operaturi tal-ĠT fir-rigward tat-tul tal-kuntratti tal-kapaċità iii) Jekk kienx hemm eżami suffiċjenti tat-trattament diskriminatorju jew żvantaġġuż tal-operaturi tal-ĠT fir-rigward tal-metodu tal-irkupru tal-ispejjeż adottat iv) Jekk kienx hemm eżami suffiċjenti tat-trattament diskriminatorju jew żvantaġġuż tal-operaturi tal-ĠT fir-rigward tar-rabta bejn l-irkant T‑4 u T‑1 u ta’ xi kundizzjonijiet tal-parteċipazzjoni fis-suq tal-kapaċità B. Ir-rikors quddiem il-Qorti Ġenerali VI. L-ispejjeż VII. Konklużjoni

1. Permezz ta’ dan l-appell, il-Kummissjoni Ewropea qiegħda titlob lill-Qorti tal-Ġustizzja tannulla s-sentenza tal‑15 ta’ Novembru 2018, Tempus Energy u Tempus Energy Technology vs Il‑Kummissjoni (iktar ’il quddiem is-“sentenza appellata”) ( 2 ), li permezz tagħha l-Qorti Ġenerali annullat id-deċiżjoni tal-Kummissjoni li ma jitqajmux oġġezzjonijiet għal skema ta’ għajnuna adottata mir-Renju Unit insostenn ta’ fornituri tal-kapaċità fis-suq tal-elettriku fil-Gran Brittanja (iktar ’il quddiem id-“deċiżjoni kontenzjuża”) ( 3 ).

2. Minħabba li r-Renju Unit stima li l-ġenerazzjoni tal-kapaċità tal-elettriku fil-Gran Brittanja madwar is-snin 2017/2018 ma kinitx ser tibqa’ suffiċjenti sabiex tissodisfa d-domanda, huwa ddeċieda li jistabbilixxi, permezz tal-iskema ta’ għajnuna msemmija fil-punt preċedenti, suq tal-kapaċità fejn irkanti organizzati mill-awtoritajiet nazzjonali jippermettu li jinħoloq il-livell tal-kapaċità meħtieġ sabiex tiġi żgurata l-adegwatezza tal-ġenerazzjoni. Skont din l-iskema, l-offerenti magħżula f’dan l-irkant kellhom jirċievu remunerazzjoni regolari inkambju għall-impenn tagħhom sabiex jipprovdu l-elettriku f’perijodu ta’ tensjoni fuq is-sistema. Din ir-remunerazzjoni kellha tiġi ffinanzjata minn debitu dirett imħallas mill-fornituri tal-elettriku.

3. Fid-deċiżjoni kontenzjuża, il-Kummissjoni kkunsidrat l-iskema ta’ għajnuna deskritta iktar ’il fuq bħala kompatibbli mas-suq intern skont l-Artikolu 107(3)(c) TFUE, peress li ssodisfat il-kriterji stabbiliti fil-Linji Gwida dwar l-għajnuna mill-Istat għall-protezzjoni ambjentali u l-enerġija 2014‑2020 (iktar ’il quddiem il-“Linji Gwida”) ( 4 ).

4. Permezz tas-sentenza appellata, il-Qorti Ġenerali laqgħet ir-rikors għall-annullament tad-deċiżjoni kontenzjuża ppreżentat minn Tempus Energy Ltd u Tempus Energy Technology Ltd (flimkien iktar ’il quddiem “Tempus”), fuq il-bażi li l-Kummissjoni ma setgħetx tadotta din id-deċiżjoni wara t-tmiem ta’ sempliċi eżami preliminari, u li hija kellha tiftaħ il-proċedura ta’ investigazzjoni formali prevista fl-Artikolu 108(2) TFUE. Fil-fehma tal-Qorti Ġenerali, diversi indikazzjonijiet oġġettivi u konkordanti li jikkonsistu, minn naħa, fit-tul u l-karatteristiċi tal-fażi ta’ qabel in-notifika u, min-naħa l-oħra, minħabba l-assenza ta’ investigazzjoni xierqa mill-Kummissjoni ta’ ċerti aspetti tas-suq tal-kapaċità, jipprovaw li d-diffikultajiet serji li tqajmu mill-evalwazzjoni tal-kompatibbiltà tal-iskema mas-suq intern ma ġewx solvuti matul l-eżami preliminari.

5. Din il-kawża tippreżenta lill-Qorti tal-Ġustizzja opportunità sabiex tiddeċiedi dwar il-kunċett ta’ “diffikultajiet serji”, li l-eżistenza tagħhom mal-konklużjoni ta’ eżami preliminari tiskatta l-obbligu għall-Kummissjoni sabiex tiftaħ it-tieni stadju tal-proċedura għall-istħarriġ tal-għajnuna mill-Istat, b’mod speċifiku l-proċedura ta’ investigazzjoni formali.

I. Il-kuntest ġuridiku

6. L-Artikolu 4 tar-Regolament tal-Kunsill (KE) Nru 659/1999 ( 5 ), intitolat “Abbozz preliminari tan-notifika u deċiżjonijiet tal-Kummissjoni”, jipprovdi li: “[…] 3. Fejn il-Kummissjoni, wara eżami preliminari, issib li ma tqajjem l-ebda dubju f’dik li l-kompatibilità mas-suq [intern] ta’ miżura notifikata, safejn taqa’ fi ħdan l-iskop ta’ l-[Artikolu 107(10 TFUE], għandha tiddeċiedi li l-miżura hija kompatibbli mas-suq [intern] (minn hawn ‘l quddiem imsejjaħ “deċiżjoni li ma jitqajjmux oġġezzjonijiet”). Id-deċiżjoni għandha tispeċifika liema eċċezzjoni taħt it-Trattat kienet applikata. 4. Fejn il-Kummissjoni, wara eżami preliminari, issib li tqajjmu dubji dwar il-kompatibilità mas-suq [intern] ta’ miżura notifikata, għandha tiddeċiedi jekk għandhomx jibdew proċeduri skond l-[Artikolu 108(2) TFUE] (minn hawn ‘l quddiem imsejjħa ‘deċiżjoni li tinbeda l-proċedura formali għall-investigazzjoni”). […]”

II. Il-fatti li wasslu għall-kawża

7. Tempus għandhom liċenzja ta’ fornitur tal-elettriku u jbigħu teknoloġija ta’ ġestjoni tal-konsum tal-elettriku, fi kliem ieħor tal-“ġestjoni tat-talba” (iktar ’il quddiem il-“ĠT”), lil individwi u professjonisti.

8. Tempus jgħinu lill-klijenti tagħhom imexxu l-konsum tal-elettriku tagħhom mhux suġġett għal vinkoli ta’ ħin lejn perijodi li matulhom il-prezzijiet bl-ingrossa huma baxxi, jew għaliex it-talba hija baxxa, jew inkella għaliex l-elettriku prodott minn enerġija li tiġġedded huwa abbundanti u għalhekk inqas għoli. Għal dan l-għan, bħal operaturi oħra tal-ġestjoni tat-talba (iktar ’il quddiem “operaturi tal-ĠT”), Tempus jikkonkludu kuntratti mal-konsumaturi tal-elettriku, li huma ġeneralment klijenti industrijali u kummerċjali jew impriżi żgħar u medji, fejn huwa stipulat li l-klijent jaċċetta li jkun flessibbli fir-rigward tal-konsum tal-elettriku tiegħu matul perijodu partikolari. L-operatur tal-ĠT imbagħad jikkalkola l-kapaċità totali disponibbli f’mument partikolari għand il-klijenti flessibbli kollha u sussegwentement jipproponi din il-kapaċità lill-operatur tan-network tal-elettriku – National Grid (iktar ’il quddiem “NG”) f’dan il-każ – għal ħlas li huwa jittrasferixxi lill-klijent flessibbli, filwaqt li jżomm marġni ta’ profitt għalih innifsu.

9. Permezz ta’ invokazzjoni tal-United Kingdom Energy Act 2013 (il-Liġi tal‑2013 dwar l-Enerġija tar-Renju Unit) u l-atti regolatorji adottati abbażi ta’ dan l-att, b’mod partikolari l-Electricity Capacity Regulations 2014 (ir-Regolamenti tal‑2014 dwar il-Kapaċità Elettrika) u l-Capacity Market Rules 2014 (ir-Regoli tal‑2014 dwar is-Suq tal-Kapaċità), ir-Renju Unit adotta skema ta’ għajnuna insostenn ta’ fornituri tal-kapaċità fis-suq elettriku fil-Gran Brittanja (iktar ’il quddiem il-“miżura kontenzjuża”). Permezz ta’ din il-miżura, ir-Renju Unit jistabbilixxi suq tal-kapaċità tal-elettriku li jikkonsisti fi rkant iċċentralizzat għall-provvista tal-kapaċità meħtieġa sabiex tiġi żgurata l-adegwatezza tal-kapaċitajiet ta’ produzzjoni. Il-fornituri tal-kapaċità jitħallsu għall-impenn tagħhom, inkella japplikaw is-sanzjonijiet, li jipprovdu l-elettriku jew li jnaqqsu jew ibiddlu l-konsum tal-elettriku f’perijodu ta’ tensjoni fuq in-network.

10. Is-suq tal-kapaċità jaħdem kif ġej.

11. Il-kwantità tal-kapaċità meħtieġa hija ddefinita b’mod iċċentralizzat mill-Gvern tar-Renju Unit fuq rakkomandazzjoni ta’ NG. Id-deċiżjoni dwar kemm kapaċità għandha tiġi kkuntrattata f’kull irkant tal-kapaċità hija bbażata fuq regola ta’ affidabbiltà. Regola ta’ affidabbiltà hija livell oġġettiv ta’ sigurtà tal-provvista tal-elettrika. Il-Gvern tar-Renju Unit stabbilixxa regola ta’ affidabbiltà ekwivalenti għall-aspettattiva tat-telf ta’ karga ta’ tliet sigħat fis-sena, li jfisser f’livell ta’ sigurtà tas-sistema ta’ 99.97 %. L-aspettattiva tat-telf tal-karga hija n-numru ta’ sigħat/perijodi fis-sena li fihom, fit-tul, ikun statistikament mistenni li l-provvista ma hijiex ser tissodisfa t-talba.

12. Kull sena, il-kapaċità meħtieġa hija rkantata għal kunsinna erba’ snin wara (iktar ’il quddiem l-“irkant T‑4”). Il-kunsinna tal-kapaċità suġġett tal-irkant fl‑2014, pereżempju kellha ssir fl‑2018/2019 – il-perijodu tal-kunsinna jibda mill‑1 ta’ Ottubru 2018 sat‑30 ta’ Settembru 2019. Madankollu, isir irkant ieħor fis-sena ta’ qabel is-sena tal-kunsinna tal-irkant prinċipali (iktar ’il quddiem l-“irkant T‑1”). L-irkant T‑1 jiżgura li jiġi pprovdut l-ammont korrett tal-kapaċità meta jkunu disponibbli previżjonijiet tad-domanda iktar preċiżi u huwa importanti sabiex il-kapaċità tal-ĠT tkun tista’ tipparteċipa b’mod attiv fil-mekkaniżmu (peress li operaturi tal-ĠT jsibuha diffiċli jipparteċipaw fi rkant erba’ snin qabel il-kunsinna).

13. Ċerta kapaċità tkun meħuda mill-irkant T‑4 sabiex tiġi “rriżervata” għall-irkant T‑1. L-ammont tal-kapaċità “rriżervata” hija bbażata fuq stima tal-kapaċità tal-ĠT “bi profitt” li tista’ tipparteċipa għall-irkant T‑1. Jekk it-talba tonqos bejn l-irkant T‑4 u l-irkant T‑1, l-ammont tal-kapaċità fl-irkant T‑1 jitnaqqas. Skont id-deċiżjoni kontenzjuża, il-Gvern tar-Renju Unit jobbliga ruħu li jpoġġi għall-irkant T‑1 tal-inqas 50 % tal-kapaċità “rriżervata” erba’ snin qabel. L-irkant T‑4 u T‑1 jikkostitwixxu l-iskema fit-tul. Minbarra din l-iskema, teżisti skema tranżitorja (peress li, qabel il-perijodu ta’ kunsinna 2018/2019, huwa previst irkant “tranżitorju” li huwa miftuħ prinċipalment għall-operaturi tal-ĠT).

14. L-irkant fit-tul huwa miftuħ għall-produtturi eżistenti u ġodda, għall-operaturi tal-ĠT u għall-operaturi ta’ ħażna (bl-eċċezzjoni temporanja tal-interkonnetturi u tal-fornituri tal-kapaċità barranin). Il-produtturi u l-operaturi tal-ĠT li jipparteċipaw fis-suq tal-kapaċità huma msejħa “Capacity Market Units” (l-Unitajiet tas-Suq tal-Kapaċità, iktar ’il quddiem iċ-“CMU”). Dawn għandhom jiġu suġġetti għal proċess ta’ preselezzjoni, li l-għan tiegħu huwa li jiġi żgurat li l-parteċipanti fl-irkant jistgħu jipprovdu l-kapaċità li joffru. Iċ-CMU tal-ĠT huma ddefiniti skont obbligu li titnaqqas it-talba, li għandu jwassal lill-klijenti tagħhom sabiex inaqqsu l-importazzjonijiet ta’ elettriku u/jew li jesportaw l-elettriku li jipproduċu grazzi għal unitajiet ta’ produzzjoni li għandhom fuq il-post.

15. L-irkant kollu huwa rkant li jonqos, bi prezz diskriminatorju, fejn l-offerenti magħżula, huma mħallsa skont l-aħħar offerta aċċettata. Prezz għoli jitħabbar fil-bidu tal-irkant; il-parteċipanti mbagħad jagħmlu l-offerti tagħhom sabiex jindikaw il-kwantità tal-kapaċità li huma lesti jipprovdu għal dan il-prezz. Dan il-proċess jiġi rrepetut diversi drabi skont kalendarju stabbilit minn qabel sakemm l-irkant jistabbilixxi l-prezz l-iktar baxx li għalih it-talba tikkorrispondi għall-offerta, jiġifieri l-prezz ta’ għeluq. L-offerenti magħżula kollha jitħallsu l-istess prezz ta’ għeluq.

16. Jekk jintgħażlu, il-fornituri tal-kapaċità jingħataw kuntratt tal-kapaċità għall-prezz tal-għeluq. It-tul tal-kuntratti tal-kapaċità jvarja. Il-parti l-kbira tal-fornituri tal-kapaċità għandhom aċċess għal kuntratti ta’ sena. Madankollu, il-fornituri tal-kapaċità li għandhom spejjeż ta’ tagħmir superjuri għal GBP 125 (bejn wieħed u ieħor EUR 141) għal kull kilowatt (kW) – bħal fil-każ ta’ ċentrali li għandhom jiġu rrinnovati – għandhom aċċess għal kuntratti ta’ tul massimu ta’ 3 snin. Il-fornituri tal-kapaċità li għandhom spejjeż ta’ tagħmir superjuri għal GBP 250 (bejn wieħed u ieħor EUR 282) għal kull kW – bħal fil-każ ta’ ċentrali ġodda – għandhom aċċess għal kuntratti ta’ tul massimu ta’ 15‑il sena. Il-kuntratti ta’ iktar minn sena jingħataw biss matul l-irkant T‑4.

17. Ir-remunerazzjoni tal-kapaċitajiet lil fornituri tal-kapaċità hija ekwivalenti għall-ammont tal-kapaċità li dawn il-fornituri offrew, immultiplikat bil-prezz tal-għeluq. L-ispejjeż sostnuti sabiex tiġi ffinanzjata r-remunerazzjoni tal-kapaċitajiet huma mħallsa mill-fornituri ta’ elettriku kollha ċċertifikati (iktar ’il quddiem il-“metodu tal-irkupru tal-ispejjeż”) permezz ta’ tariffa imposta fuq dawn il-fornituri (iktar ’il quddiem it-“tariffa tal-fornituri”). It-tariffa tal-fornituri hija ddeterminata skont is-sehem tagħhom tas-suq u hija kkalkolata abbażi tat-talba rreġistrata bejn l‑16.00 u s‑19.00 matul il-ġimgħa, bejn ix-xahar ta’ Novembru u dak ta’ Frar, sabiex il-fornituri jitħeġġu jbaxxu t-talba ta’ elettriku tal-klijenti tagħhom matul il-perijodi meta din tkun ġeneralment iktar għolja. Skont id-deċiżjoni kontenzjuża dan għandu jwassal għal tnaqqis tal-kapaċitajiet mitluba u, konsegwentement, għal tnaqqis tal-ispejjeż tas-suq tal-kapaċità.

18. Permezz tad-deċiżjoni kontenzjuża, il-Kummissjoni ddeċidiet li ma tqajjimx oġġezzjonijiet għall-miżura kontenzjuża u awtorizzatha għal perijodu massimu ta’ 10 snin. Skont din id-deċiżjoni, din il-miżura kienet tikkostitwixxi għajnuna mill-Istat, iżda kienet kompatibbli mas-suq intern skont l-Artikolu 107(3)(c) TFUE peress li kienet konsistenti mal-kriterji stabbiliti fit-Taqsima 3.9 tal-Linji Gwida, intitolata “Għajnuna għall-adegwatezza tal-ġenerazzjoni”.

III. Is-sentenza appellata

19. Kif imsemmi fil-punt 1 iktar ’il fuq, permezz tas-sentenza appellata, il-Qorti Ġenerali annullat id-deċiżjoni kontenzjuża fuq il-bażi li l-Kummissjoni naqset milli tiftaħ il-proċedura ta’ investigazzjoni formali prevista fl-Artikolu 108(2) TFUE.

20. L-ewwel, il-Qorti Ġenerali ddeċidiet li l-Kummissjoni ma tistax tieqaf mal-fażi preliminari tal-proċedura għall-istħarriġ ta’ għajnuna mill-Istat, iżda għandha l-obbligu tiftaħ il-proċedura ta’ investigazzjoni formali fil-każ fejn l-eżami preliminari ma jippermettix l-eliminazzjoni tad-dubji kollha dwar il-kompatibbiltà tal-miżura ppjanata mas-suq intern. Skont il-Qorti Ġenerali Tempus kellhom l-oneru li jistabbilixxu l-eżistenza ta’ dawn id-dubji. Għalhekk, ma kienx neċessarju li Tempus jipproduċu evidenza suffiċjenti li l-miżura kontenzjuża kienet inkompatibbli mas-suq intern. Minflok, kien biżżejjed li jistabbilixxu r-raġunijiet tagħhom sabiex jitqies li l-Kummissjoni kellu jkollha dubji dwar il-kompatibbiltà tal-miżura. Barra minn hekk, fil-fehma tal-Qorti Ġenerali, Tempus setgħu jinvokaw mhux biss l-informazzjoni rilevanti kollha li kienet disponibbli għall-Kummissjoni fid-data ta’ meta adottat id-deċiżjoni kontenzjuża, iżda anki l-informazzjoni rilevanti kollha li setgħet kienet disponibbli għaliha dakinhar. Dan peress li l-Kummissjoni setgħet u, fejn neċessarju, kellha tfittex informazzjoni rilevanti minn sorsi oħra, minflok tillimita l-analiżi tagħha għall-informazzjoni inkluża fin-notifika.

21. It-tieni, il-Qorti Ġenerali fakkret li, skont il-ġurisprudenza, il-portata tal-kamp ta’ investigazzjoni kopert mill-eżami preliminari u l-kumplessità tal-kwistjoni jistgħu jindikaw l-eżistenza ta’ dubji. Hija nnotat li, f’din il-kawża, il-miżura kontenzjuża kienet sinjifikattiva, kumplessa u ġdida. Barra minn hekk, hija kkunsidrat li l-fatt li l-eżami preliminari dam biss xahar, li kien inqas mill-perijodu ta’ xahrejn previst fl-Artikolu 4(5) tar-Regolament Nru 659/1999, ma kienx indikazzjoni affidabbli li ma rriżultaw ebda dubji fit-tmiem ta’ dan l-eżami, peress li kellha tittieħed inkunsiderazzjoni l-fażi ta’ qabel in-notifika, li damet madwar 18‑il xahar u għalhekk qabżet il-perijodu ta’ xahrejn previst, bħala regola ġenerali, mill-Kodiċi tal-Aħjar Prattika għat-tmexxija tal-proċeduri ta’ kontroll tal-għajnuna mill-Istat, adottat mill-Kummissjoni fis‑16 ta’ Ġunju 2009 (iktar ’il quddiem il-“Kodiċi tal-Aħjar Prattika”) ( 6 ). Iktar minn hekk, fit-tmiem ta’ din il-fażi twila ta’ qabel in-notifika, il-Kummissjoni xorta kellha dubji dwar il-kompatibbiltà mas-suq intern tal-miżura kontenzjuża, peress li talbet informazzjoni addizzjonali mir-Renju Unit dwar ċerti aspetti prinċipali. Il-Qorti Ġenerali kkonkludiet li t-tul tal-fażi ta’ qabel in-notifika, kif ukoll il-fatt li t-tliet tipi differenti ta’ operaturi ssottomettew osservazzjonijiet fir-rigward tal-miżura kontenzjuża, kienu indikazzjoni li eżistew dubji. Għalhekk, ikkunsidrat li huwa xieraq li teżamina jekk fatturi relatati mal-kontenut tad-deċiżjoni kontenzjuża jistgħux jindikaw ukoll li l-Kummissjoni kellu jkollha dubji.

22. It-tielet, il-Qorti Ġenerali kienet tal-fehma li l-eżami insuffiċjenti tal-Kummissjoni tar-rwol potenzjali tal-ĠT fis-suq tal-kapaċità kienet indikazzjoni li qamu dubji dwar il-kompatibbiltà tal-miżura kontenzjuża mas-suq intern. Peress li d-deċiżjoni kontenzjuża għamlet riferiment għar-rapport redatt fit‑30 ta’ Ġunju 2014 minn kulleġġ ta’ esperti tekniċi (iktar ’il quddiem il-“KET”), li indika n-nuqqas ta’ data komprensiva eżistenti dwar il-potenzjal tal-ĠT (iktar ’il quddiem ir-“Rapport tal-KET”), il-Kummissjoni kienet taf bid-diffikultajiet dwar it-teħid inkunsiderazzjoni tal-potenzjal tal-ĠT, u, għaldaqstant, bir-riskju li l-miżura kontenzjuża ma tiħux inkunsiderazzjoni biżżejjed dan il-potenzjal. Madankollu, minflok ma evalwat hija stess il-potenzjal tal-ĠT, il-Kummissjoni aċċettat il-modalitajiet ippjanati mir-Renju Unit (b’mod speċifiku, inter alia, li l-informazzjoni tiġi żvelata fl-ewwel irkant T‑4, u li NG jibda studju dwar il-potenzjal tal-ĠT).

23. Ir-raba’, il-Qorti Ġenerali kkunsidrat li l-Kummissjoni naqset milli teżamina b’mod suffiċjenti jekk l-operaturi tal-ĠT kinux iddiskriminati meta mqabbla mal-produtturi.

24. Rigward, fl-ewwel lok, it-tul tal-kuntratti tal-kapaċità, il-Qorti Ġenerali nnotat li l-operaturi tal-ĠT jistgħu jkunu offruti biss kuntratti ta’ sena, filwaqt li ċerti produtturi (dawk li jibnu ċentrali ġodda jew jirrinnovaw ċentrali eżistenti) jistgħu jkunu offruti kuntratti sa 3 jew 15‑il sena. Il-Qorti Ġenerali nnotat li r-raġuni għaliex ċerti fornituri tal-kapaċità (b’mod speċifiku, dawk li jibnu ċentrali ġodda jew jirrinnovaw ċentrali eżistenti) kienu offruti kuntratti itwal minn sena kienet il-livell ta’ spejjeż ta’ kapital u d-diffikultajiet ta’ finanzjament għall-investiment tagħhom. Fil-fehma tal-Qorti Ġenerali, peress li l-informazzjoni pprovduta lill-Kummissjoni mir-Renju Unit kienet tikkonċerna biss il-ħtiġijiet finanzjarji tal-produtturi li jibnu ċentrali ġodda, il-Kummissjoni kellha tiġbor iktar informazzjoni hija stess dwar il-ħtiġijiet finanzjarji tal-operaturi tal-ĠT. Peress li naqset milli tagħmel dan, hija ma rnexxilhiex tneħħi d-dubji li rriżultaw mid-differenza fit-trattament tal-produtturi u tal-operaturi tal-ĠT fir-rigward tat-tul tal-kuntratti tal-kapaċità.

25. Fit-tieni lok, fir-rigward tal-metodu tal-irkupru tal-ispejjeż, il-Qorti Ġenerali enfasizzat li dan il-metodu kellu jittieħed inkunsiderazzjoni fl-evalwazzjoni ta’ jekk il-miżura kontenzjuża kinitx proporzjonata, peress li influwenzat il-volum tal-kapaċità li kellha tiġi pprovduta fis-suq tal-kapaċità u, għalhekk, l-ammont ta’ għajnuna. Il-Qorti Ġenerali nnotat li r-Renju Unit emenda dan il-metodu matul il-proċedura amministrattiva ( 7 ), u li l-Kummissjoni kellha teżamina jekk dan il-metodu, kif emendat, jipprovdix inċentiv ekwivalenti għal dak previst mill-metodu inizjalment propost sabiex jitnaqqas il-konsum tal-elettriku fil-perijodi tal-ikbar talba billi, inter alia, wieħed jirrikorri għall-ĠT. In-nuqqas tal-Kummissjoni li tagħmel dan kien indikazzjoni oħra tal-eżistenza ta’ dubji.

26. Fit-tielet lok, fir-rigward tal-kundizzjonijiet ta’ parteċipazzjoni fis-suq tal-kapaċità, il-Qorti Ġenerali nnotat li l-Kummissjoni kellha tiddetermina jekk il-miżura kontenzjuża kinitx tipprovdi lill-operaturi tal-ĠT b’inċentiv adegwat għall-parteċipazzjoni fl-irkant T‑1, li kien rotta aħjar għas-suq għal dawn l-operaturi, peress li: il-volum tal-kapaċità rriżervat fl-irkant T‑1 kien limitat meta mqabbel mal-volum tal-kapaċità rkantat matul l-irkant T‑4; l-irkant T‑1 ma kienx irriżervat għall-operaturi tal-ĠT; u ma kien hemm ebda garanzija li r-Renju Unit sejjer jorganizza rkant T‑1 jekk jiġi organizzat irkant T‑4. Skont il-Qorti Ġenerali, il-Kummissjoni kellha teżamina wkoll jekk l-operaturi tal-ĠT kellhomx inċentiv adegwat sabiex jipparteċipaw fl-irkant T‑4, peress li (i) il-miżura kontenzjuża kienet teħtieġ li l-parteċipanti kollha fl-irkant T‑4 kellhom ikunu kapaċi jirrispondu għal avvenimenti tal-kapaċità ta’ tul indeterminat; (ii) din il-miżura qiegħdet fuq l-istess linja l-ammont tal-garanzija ta’ offerta taċ-CMU ta’ ġestjoni tat-talba mhux ikkonfermati ma’ dak taċ-CMU ta’ produzzjoni l-ġodda; u (iii) stabbilixxiet limitu minimu ta’ 2 megawatts (MW) għall-parteċipazzjoni fl-irkant fit-tul.

27. Il-ħames, il-Qorti Ġenerali stabbilixxiet li l-fatt li l-miżura kontenzjuża ma tħallasx lill-operaturi tal-ĠT għal-limitazzjoni tal-ammont ta’ elettriku mitluf matul it-trasport u fid-distribuzzjoni ma kienx indikazzjoni tal-eżistenza ta’ dubji, peress li l-paragrafu 225 tal-Linji Gwida jeħtieġ li l-għajnuna għandha tħallas “biss is-servizz tad-disponibilità pura pprovdut”, u mhux il-bejgħ tal-elettriku.

28. Il-Qorti Ġenerali kkonkludiet li jeżistu diversi indikazzjonijiet oġġettivi u konkordanti, ibbażati (i) fuq it-tul u ċ-ċirkustanzi tal-fażi ta’ qabel in-notifika, u (ii) tal-kontenut inkomplet u insuffiċjenti tad-deċiżjoni kontenzjuża minħabba l-assenza ta’ investigazzjoni xierqa mill-Kummissjoni, fl-istadju tal-eżami preliminari, li jipprova li din tal-aħħar ħadet din id-deċiżjoni minkejja l-eżistenza ta’ dubji. Konsegwentement, il-Qorti Ġenerali annullat id-deċiżjoni kontenzjuża, mingħajr ma eżaminat it-tieni motiv sostnut minn Tempus, li fih allegaw nuqqas ta’ motivazzjoni.

IV. Il-proċeduri quddiem il-Qorti tal-Ġustizzja u t-talbiet

29. Permezz ta’ dan l-appell, il-Kummissjoni qiegħda titlob li l-Qorti tal-Ġustizzja jogħġobha tannulla s-sentenza appellata; tiċħad ir-rikors ippreżentat fl-ewwel istanza għall-annullament tad-deċiżjoni kontenzjuża jew, sussidjarjament, tibgħat il-kawża lura quddiem il-Qorti Ġenerali għall-kunsiderazzjoni tat-tieni motiv sostnut quddiemha; u, fi kwalunkwe każ, tikkundanna lil Tempus għall-ispejjeż.

30. Ir-Renju Unit isostni t-talba prinċipali mressqa mill-Kummissjoni u dik imressqa sussidjarjament.

31. Il-Gvern Pollakk, li ngħata permess jintervjeni insostenn tal-Kummissjoni, jieħu l-istess pożizzjoni.

32. Tempus isostnu li l-Qorti tal-Ġustizzja għandha, permezz ta’ digriet motivat, tiċħad bħala inammissibbli l-aggravju uniku sa fejn il-Kummissjoni tikkontesta, l-ewwel, l-evalwazzjoni tal-Qorti Ġenerali tal-karatteristiċi tal-miżura kontenzjuża, tat-tul tal-eżami preliminari u tal-fażi ta’ qabel in-notifika, u tal-multipliċità u l-oriġini tal-hekk imsejħa “lmenti”, u, it-tieni, l-evalwazzjoni tal-Qorti Ġenerali tal-metodu tal-irkupru tal-ispejjeż. Tempus isostnu wkoll li l-Qorti tal-Ġustizzja għandha, fi kwalunkwe każ, tiċħad l-appell. Sussidjarjament, jekk il-Qorti tal-Ġustizzja tannulla s-sentenza appellata, Tempus qegħdin jitolbuha tagħti sentenza finali fuq it-tieni motiv imqajjem fl-ewwel istanza u tannulla d-deċiżjoni kontenzjuża. Finalment, Tempus jitolbu lill-Qorti tal-Ġustizzja tikkundanna lill-Kummissjoni għall-ispejjeż tagħha stess u dawk ta’ Tempus, u tikkundanna lir-Renju Unit għall-ispejjeż tiegħu stess.

33. Permezz ta’ miżuri ta’ organizzazzjoni u proċedura, il-Qorti tal-Ġustizzja stiednet lill-partijiet kollha li ppreżentaw osservazzjonijiet bil-miktub sabiex iwieġbu mistoqsija bil-miktub. Il-Kummissjoni, Tempus, il-Gvern tar-Renju Unit u l-Gvern Pollakk wieġbu fi ħdan it-terminu stabbilit mill-Qorti tal-Ġustizzja.

V. Analiżi

34. Jiena kkonkludejt li, għar-raġunijiet stabbiliti iktar ’il quddiem, is-sentenza appellata għandha tiġi annullata, u l-Qorti tal-Ġustizzja għandha tagħti sentenza finali fuq il-kwistjoni u tiċħad ir-rikors ippreżentat fl-ewwel istanza. Għalhekk, sejjer neżamina iktar ’il quddiem, l-ewwel, l-appell (Taqsima A) u, it-tieni, ir-rikors quddiem il-Qorti Ġenerali (Taqsima B).

A. L-appell

1. L-argumenti tal-partijiet

35. Il-Kummissjoni ssostni aggravju wieħed, fejn tissottometti li l-Qorti Ġenerali interpretat b’mod żbaljat l-Artikolu 108(2) u (3) TFUE u l-Artikolu 4(2) u (3) tar-Regolament Nru 659/1999 billi kkonstatat li, mat-tmiem tal-eżami preliminari, kien hemm diffikultajiet serji dwar il-kompatibbiltà tal-miżura kontenzjuża mas-suq intern, u li, għaldaqstant, il-Kummissjoni kellha tiftaħ il-proċedura ta’ investigazzjoni formali.

36. Dan l-aggravju jinqasam f’żewġ partijiet.

37. Fl-ewwel parti tal-aggravju uniku tagħha, li jikkontesta l-punti 68 sa 72, 79 sa 83, 85, 90 sa 92, 101 sa 109, u 111 tas-sentenza appellata, il-Kummissjoni ssostni li l-Qorti Ġenerali wettqet żball fid-definizzjoni tal-livell sabiex jiġi stabbilit li jeżistu diffikultajiet serji u fit-teħid inkunsiderazzjoni ta’ ċerti fatturi bħala indikazzjonijiet ta’ dawn id-diffikultajiet.

38. Iktar preċiżament, il-Kummissjoni ssostni li l-Qorti Ġenerali applikat il-livell ġuridiku żbaljat meta ddeċidiet li Tempus jistgħu jistabbilixxu l-eżistenza ta’ diffikultajiet serji sempliċement billi jindikaw ir-raġunijiet tagħhom għaliex jikkunsidraw li dawn id-diffikultajiet eżistew, minflok ma effettivament jipprovaw l-eżistenza tagħhom; u li, għal dan l-għan, Tempus jistgħu jinvokaw l-informazzjoni rilevanti kollha li kienet jew setgħet kienet disponibbli għall-Kummissjoni fid-data tal-adozzjoni tad-deċiżjoni kontenzjuża. Fil-fehma tal-Kummissjoni, fil-kuntest ta’ eżami preliminari, hija tista’ tibbaża ruħha fuq l-informazzjoni pprovduta mill-Istat Membru kkonċernat, minflok ma tinvestiga ċ-ċirkustanzi tal-każ ex officio. Barra minn hekk, il-Kummissjoni hija tal-fehma li l-Qorti Ġenerali wettqet żball meta ħadet inkunsiderazzjoni, bħala indikazzjonijiet tal-eżistenza ta’ diffikultajiet serji, il-fatturi li ġejjin: (i) il-karatteristiċi tal-miżura kontenzjuża, bħall-kumplessità teknika u n-novità tagħha u l-ammont tal-għajnuna – peress li dawn l-elementi huma fihom innifishom irrilevanti għall-evalwazzjoni tal-kompatibbiltà; (ii) it-tul tal-fażi ta’ qabel in-notifika – għaliex, skont l-Artikolu 4(5) tar-Regolament Nru 659/1999, it-terminu ta’ xahrejn sabiex tittieħed deċiżjoni li ma jitqajmux oġġezzjonijiet jibda jiddekorri mid-data ta’ notifika kompleta, u għandu jiġi eskluż kull terminu li jkun iddekorra qabel in-notifika formali; u (iii) in-numru u l-oriġini tal-osservazzjonijiet ippreżentati spontanjament minn terzi – peress li, fil-kuntest ta’ eżami preliminari, il-Kummissjoni għandha l-obbligu li teżamina lmenti, mhux osservazzjonijiet spontanji. Finalment, il-Kummissjoni tikkontesta l-evalwazzjoni tal-Qorti Ġenerali li tikkonstata li, b’mod partikolari fil-każ ta’ miżura kumplessa, l-għan tal-fażi ta’ qabel in-notifika ma huwiex l-evalwazzjoni tal-kompatibbiltà ta’ din il-miżura mas-suq intern.

39. Fit-tieni parti tal-aggravju uniku tagħha, il-Kummissjoni ssostni li l-Qorti Ġenerali wettqet żball meta kkundannatha talli naqset milli tinvestiga b’mod xieraq ċerti aspetti tas-suq tal-kapaċità tar-Renju Unit.

40. L-ewwel, il-Kummissjoni tikkontesta l-konstatazzjoni tal-Qorti Ġenerali, fil-punti 146, 152 u 154 sa 156 tas-sentenza appellata, li rriżultaw diffikultajiet serji mill-evalwazzjoni tar-rwol potenzjali tal-ĠT fi ħdan is-suq tal-kapaċità. Il-Kummissjoni ssostni, b’mod partikolari, li, meta ġiet adottata d-deċiżjoni kontenzjuża, it-teknoloġija tal-ĠT kienet għadha immatura, u li, għaldaqstant, ma kinitx kapaċi tistma b’mod sħiħ il-potenzjal fit-tul tal-operaturi tal-ĠT. Il-Kummissjoni ssostni wkoll li l-United Kingdom Demand Response Association (iktar ’il quddiem l-“UKDRA”) ( 8 ), li ppreżentat osservazzjonijiet quddiemha fid‑9 ta’ Ġunju 2014 (iktar ’il quddiem is-“sottomissjoni tal-UKDRA tad‑9 ta’ Ġunju 2014”), ikkritikat il-miżura kontenzjuża talli qiegħdet lill-operaturi tal-ĠT fi żvantaġġ meta mqabbla ma fornituri tal-kapaċità oħra, u mhux talli naqset li tevalwa b’mod preċiż il-potenzjal tal-ĠT. Iktar minn hekk, il-Kummissjoni tinnota li l-mekkaniżmu tal-irkant għandu jipprovdi data attwali fuq il-potenzjal tal-ĠT. Min-naħa l-oħra, il-Kummissjoni tikkontesta l-konstatazzjoni tal-Qorti Ġenerali li rriżultaw diffikultajiet serji mill-evalwazzjoni tat-trattament diskriminatorju jew żvantaġġuż tal-operaturi tal-ĠT fir-rigward tat-tul tal-kuntratti tal-kapaċità, il-metodu tal-irkupru tal-ispejjeż u l-kundizzjonijiet tal-parteċipazzjoni fis-suq tal-kapaċità. Rigward il-kuntratti iqsar mogħtija lill-operaturi tal-ĠT, il-Kummissjoni ssostni li, kuntrarjament għall-konstatazzjonijiet tal-Qorti Ġenerali fil-punti 181, 182, 184, 192 u 193 tas-sentenza appellata, ma għandhiex għalfejn teżamina l-ispejjeż ta’ kapital preċiżi u l-finanzjament tal-operaturi tal-ĠT minħabba li huwa stabbilit li l-ħtiġijiet tal-finanzjament ta’ dawn l-operaturi huma sinjifikattivament iktar baxxi minn dawk ta’ produtturi tal-kapaċità ġodda. Rigward il-metodu tal-irkupru tal-ispejjeż, il-Kummissjoni ssostni li l-Qorti Ġenerali wettqet żball billi kkonstatat, fil-punti 194 sa 213 tas-sentenza appellata, li hija kellha teżamina jekk l-emenda għall-metodu tal-irkupru tal-ispejjeż kellhiex effett fuq l-ammont tal-għajnuna. Fil-fehma tal-Kummissjoni, il-metodu tal-irkupru tal-ispejjeż ma setax jittieħed inkunsiderazzjoni għall-għanijiet tal-evalwazzjoni tal-kompatibbiltà peress li, skont il-ġurisprudenza, il-metodu tal-finanzjament ta’ miżura ta’ għajnuna huwa rilevanti biss meta jifforma parti integrali minn din il-miżura, li ma huwiex il-każ hawn. Barra minn hekk, ir-Renju Unit kien spjega b’mod konvinċenti għaliex il-metodu adottat kien preferibbli għal dak inizjalment propost. Rigward il-kundizzjonijiet tal-parteċipazzjoni tal-operaturi tal-ĠT fis-suq tal-kapaċità, il-Kummissjoni ssostni li l-Qorti Ġenerali wettqet żball billi kkonstatat li ma kien hemm ebda garanzija li r-Renju Unit sejjer jipprovdi permezz tal-irkant T‑1 mill-inqas 50 % tal-volum irriżervat – peress li r-Renju Unit kien impenja ruħu f’dan is-sens. Il-Kummissjoni titlob ukoll li l-Qorti tal-Ġustizzja jogħġobha tiddeċiedi li l-Qorti Ġenerali kellha tiddikjara inammissibbli l-allegazzjoni ta’ Tempus rigward il-limitu ta’ parteċipazzjoni ta’ 2 MW peress li din l-allegazzjoni ma saritx fir-rikors ta’ Tempus quddiem il-Qorti Ġenerali, iżda fir-replika tagħha. Din l-allegazzjoni hija, fi kwalunkwe każ, infondata peress li, matul il-proċedura amministrattiva, ebda terz ma kkontesta l-karatterizzazzjoni tal-limitu ta’ 2 MW bħala baxx.

41. Tempus isostnu li l-aggravju uniku huwa parzjalment inammissibbli u infondat fl-intier tiegħu.

42. Tempus isostnu li l-ewwel parti tal-aggravju uniku hija infondata sa fejn fiha jiġi allegat żball tal-Qorti Ġenerali fid-definizzjoni tal-livell ġuridiku għall-prova tal-eżistenza ta’ diffikultajiet serji. Skont Tempus, mill-ġurisprudenza u min-natura oġġettiva tal-kunċett ta’ diffikultajiet serji jsegwi li, minflok ma tinvoka l-informazzjoni pprovduta fin-notifika, il-Kummissjoni għandha tiddetermina l-preċiżjoni u l-kompletezza ta’ din l-informazzjoni. Isegwi wkoll mill-ġurisprudenza li l-Kummissjoni għandha, fejn neċessarju, testendi l-istħarriġ tagħha lil hinn mill-informazzjoni pprovduta mill-Istat Membru kkonċernat.

43. Tempus isostnu wkoll li l-ewwel parti tal-aggravju uniku hija inammissibbli u, sussidjarjament, infondata sa fejn tallega żball tal-Qorti Ġenerali meta kkunsidrat li l-karatteristiċi tal-miżura inkwistjoni, it-tul tal-fażi ta’ qabel in-notifika, in-numru u l-oriġini tal-osservazzjonijiet ippreżentati spontanjament minn terzi, u l-kumplessità tal-miżura kontenzjuża, huma indikazzjonijiet tal-eżistenza ta’ diffikultajiet serji. Hija inammissibbli minħabba li, l-ewwel, tqajjem kwistjonijiet ta’ fatt, u, t-tieni, ma tidentifikax b’mod preċiż il-punti tas-sentenza appellata li huma kkontestati. Hija infondata minħabba li l-kontenut tal-osservazzjonijiet magħmula minn terzi (minflok in-numru jew l-oriġini tagħhom), it-tul sinjifikattiv tal-fażi ta’ qabel in-notifika (li matulha ma kienx possibbli li jiġu solvuti l-kwistjonijiet importanti mqajma mill-Kummissjoni), u l-qosor artifiċjali tal-proċedura tal-eżami preliminari (li damet biss xahar, jiġifieri, nofs it-tul normali tagħha) huma indikazzjonijiet tal-eżistenza ta’ diffikultajiet serji.

44. Rigward it-tieni parti tal-aggravju uniku, Tempus isostnu li l-linja ta’ argumentazzjoni tal-Kummissjoni dwar il-potenzjal tal-ĠT hija infondata. Peress li l-Kummissjoni kienet konxja mill-potenzjal kbir tal-ĠT, hija ma setgħetx tinvoka n-natura immatura tat-teknoloġija tal-ĠT sabiex toqgħod lura milli tevalwa l-potenzjal tal-ĠT.

45. Barra minn hekk, Tempus isostnu li l-linja ta’ argumentazzjoni tal-Kummissjoni dwar it-trattament diskriminatorju jew żvantaġġuż tal-operaturi tal-ĠT fir-rigward tat-tul tal-kuntratti tal-kapaċità, il-metodu tal-irkupru tal-ispejjeż u l-kundizzjonijiet tal-parteċipazzjoni tal-operaturi tal-ĠT fis-suq tal-kapaċità, hija parzjalment inammissibbli u infondata fl-intier tagħha. L-ewwel, fir-rigward tat-tul tal-kuntratti tal-kapaċità, Tempus isostnu li l-appell huwa infondat peress li jikkontesta unikament il-konstatazzjoni tal-Qorti Ġenerali li l-Kummissjoni kellha teżamina fid-dettall il-ħtiġijiet ta’ finanzjament tal-operaturi tal-ĠT, u mhux ir-raġunijiet l-oħra li invokat il-Qorti Ġenerali sabiex tikkonkludi li rriżultaw diffikultajiet serji mill-evalwazzjoni tat-trattament diskriminatorju tal-operaturi tal-ĠT fir-rigward tat-tul tal-kuntratti tal-kapaċità. It-tieni, fir-rigward tal-metodu tal-irkupru tal-ispejjeż, Tempus jinvokaw l-inammissibbiltà tal-argument tal-Kummissjoni li hija ma kinitx meħtieġa tinvestiga kif l-emenda għall-metodu tal-irkupru tal-ispejjeż kellha taffettwa l-ammont totali tal-għajnuna, peress li din hija kwistjoni ta’ fatt. Sussidjarjament u fi kwalunkwe każ, Tempus isostnu li dan l-argument huwa infondat, peress li l-metodu tal-irkupru tal-ispejjeż emendat bilkemm ħalla ebda inċentiv għall-konsumaturi sabiex inaqqsu l-konsum tagħhom. It-tielet, fir-rigward tal-kundizzjonijiet tal-parteċipazzjoni tal-operaturi tal-ĠT fis-suq tal-kapaċità, Tempus jenfasizzaw li l-Kummissjoni ma tikkontestax il-konstatazzjoni tal-Qorti Ġenerali li l-volum irriżervat għall-irkant T‑1 huwa limitat, u li huwa diffiċli għall-operaturi tal-ĠT li jipprovdu l-volumi sinjifikattivi rkantati matul l-irkant T‑4. Tempus tinnota wkoll li l-Kummissjoni kellha tiddetermina li l-impenn tar-Renju Unit li jipprovdi mill-inqas 50 % tal-volum irriżervat għall-irkant T‑1 kien ġie stabbilit fid-dritt nazzjonali. Finalment, Tempus jindikaw li l-limitu ta’ 2 MW għall-parteċipazzjoni fi rkant fit-tul ma jistax jitqies bħala baxx.

46. Il-Gvern tar-Renju Unit jaqbel mat-talba prinċipali mressqa mill-Kummissjoni u dik sussidjarja. Huwa jikkunsidra l-aggravju uniku bħala fondat. B’mod partikolari, huwa jaqbel mal-Kummissjoni li, f’din il-kawża, it-tul tal-fażi ta’ qabel in-notifika ma huwa ebda indikazzjoni tal-eżistenza ta’ diffikultajiet serji; li l-Kummissjoni setgħet tinvoka l-informazzjoni pprovduta fin-notifika mingħajr ma twettaq l-investigazzjoni rispettiva tagħha; u li l-livell stabbilit mill-Qorti Ġenerali għall-istabbiliment tal-eżistenza ta’ diffikultajiet serji huwa manifestament baxx wisq u jinjora l-marġni ta’ diskrezzjoni tal-Kummissjoni. Barra minn hekk, il-Gvern tar-Renju Unit huwa tal-fehma li l-Qorti Ġenerali wettqet żball meta kkunsidrat li n-nuqqas ta’ investigazzjoni xierqa mill-Kummissjoni tal-potenzjal tal-ĠT, it-tul tal-kuntratti tal-kapaċità, l-emenda għall-metodu tal-irkupru tal-ispejjeż, u l-kundizzjonijiet tal-parteċipazzjoni tal-operaturi tal-ĠT fis-suq tal-kapaċità huma indikazzjonijiet tal-eżistenza ta’ diffikultajiet serji.

47. Il-Gvern Pollakk isostni t-talbiet imressqa mill-Kummissjoni. B’mod partikolari, huwa jsostni li l-Qorti Ġenerali b’mod żbaljat ċaqalqet l-oneru tal-prova għal fuq il-Kummissjoni meta talbitha turi li ma kienx hemm diffikultajiet serji, minflok ma obbligat lir-rikorrenti turi li dawn id-diffikultajiet kienu jeżistu. Huwa jallega li l-Qorti Ġenerali applikat b’mod żbaljat il-Linji Gwida fir-rigward tal-evalwazzjoni tal-potenzjal tal-ĠT, u wettqet żball billi kkonstatat li l-Kummissjoni kellha tinvestiga jekk il-metodu tal-irkupru tal-ispejjeż il-ġdid kellux impatt fuq l-aċċess għas-suq tal-kapaċità tal-operaturi tal-ĠT. Barra minn hekk, il-Gvern Pollakk isostni t-talba tal-Kummissjoni li l-Qorti tal-Ġustizzja tiddeċiedi li l-allegazzjoni ta’ Tempus rigward il-limitu ta’ 2 MW għall-parteċipazzjoni kellha tiġi ddikjarata inammissibbli mill-Qorti Ġenerali. Din l-allegazzjoni hija, fi kwalunkwe każ, infondata peress li limitu ta’ 2 MW huwa, skont livelli Ewropej, wieħed baxx.

2. Evalwazzjoni

48. Qabel ma neżamina s-sustanza tal-aggravju uniku (Taqsima (ċ)), sejjer nevalwa iktar ’il quddiem, l-ewwel, it-talba tal-Kummissjoni li l-Qorti tal-Ġustizzja tannulla s-sentenza appellata sa fejn din ma ddikjaratx bħala inammissibbli l-allegazzjoni ta’ Tempus rigward il-limitu minimu ta’ 2 MW għall-parteċipazzjoni (Taqsima (a)) u, it-tieni, l-eċċezzjonijiet tal-inammissibbiltà sostnuta minn Tempus fir-rigward tal-appell (Taqsima (b)).

a) It-talba tal-Kummissjoni li l-Qorti tal-Ġustizzja tannulla s-sentenza appellata sa fejn ma ddikjaratx inammissibbli l-allegazzjoni ta’ Tempus rigward il-limitu minimu ta’ 2 MW għall-parteċipazzjoni

49. Il-Kummissjoni, sostnuta mill-Gvern Pollakk, titlob li l-Qorti tal-Ġustizzja jogħġobha tiddeċiedi li l-Qorti Ġenerali kellha tiċħad bħala inammissibbli l-allegazzjoni ta’ Tempus li l-limitu minimu ta’ 2 MW għall-parteċipazzjoni kien għoli u ostakolu għad-dħul għall-operaturi tal-ĠM ( 9 ). Skont il-Kummissjoni, din l-allegazzjoni ma ġietx sostnuta fir-rikors ta’ Tempus għall-annullament tad-deċiżjoni kontenzjuża, iżda biss fir-replika tagħha.

50. Fil-fehma tiegħi, din it-talba għandha tiġi miċħuda.

51. Skont l-Artikolu 84(1) tar-Regoli tal-Proċedura tal-Qorti Ġenerali, ebda motiv ġdid ma jista’ jiġi ppreżentat matul il-kawża sakemm dan il-motiv ma jkunx ibbażat fuq punti ta’ liġi u ta’ fatt li joħorġu matul il-proċedura. Madankollu, motiv jew argument, li jikkostitwixxi estensjoni ta’ motiv imressaq preċedentement, direttament jew impliċitament, fir-rikors promotur u li jkun marbut mill-qrib ma’ dak il-motiv għandu jiġi ddikjarat ammissibbli ( 10 ). F’din il-kawża, kif iddeċidiet il-Qorti Ġenerali fil-punt 254 tas-sentenza appellata, l-argument ta’ Tempus miġbur fil-qosor fil-punt 49 iktar ’il fuq kien is-sempliċi estensjoni tal-linja ta’ argument imqajma fir-rikors tagħhom fl-ewwel istanza rigward it-trattament diskriminatorju tal-operaturi tal-ĠT, li kellu jwassal lill-Kummissjoni sabiex tiftaħ il-proċedura ta’ investigazzjoni formali.

52. Għalhekk, it-talba tal-Kummissjoni miġbura fil-qosor fil-punt 49 iktar ’il fuq għandha tiġi miċħuda.

b) L-ammissibbiltà tal-appell

53. Tempus jeċċepixxu l-inammissibbiltà ta’ ċerti argumenti sostnuti mill-Kummissjoni insostenn tal-ewwel u tat-tieni partijiet tal-aggravju uniku.

54. L-ewwel, Tempus isostnu li l-ewwel parti tal-aggravju uniku tal-appell hija inammissibbli sa fejn tallega li l-Qorti Ġenerali wettqet żball billi ħadet inkunsiderazzjoni l-fatturi li ġejjin bħala indikazzjonijiet tal-eżistenza ta’ diffikultajiet serji: il-karatteristiċi tal-miżura kontenzjuża, it-tul tal-fażi ta’ qabel in-notifika, in-numru u l-oriġini tal-osservazzjonijiet ta’ terzi, u l-kumplessità tal-miżura kontenzjuża. Skont Tempus, l-ewwel, dawn huma kwistjonijiet ta’ fatt, u, it-tieni, l-appell jonqos milli jidentifika l-punti tas-sentenza appellata li ġew ikkontestati.

55. Fil-fehma tiegħi, din l-eċċezzjoni ta’ inammissibbiltà ma tistax tirnexxi.

56. Fl-ewwel lok, il-linja ta’ argument miġbura fil-qosor fil-punt 54 iktar ’il fuq tqajjem kwistjonijiet ta’ liġi, mhux kwistjonijiet ta’ fatt.

57. Il-linja ta’ argument tal-Kummissjoni hija li ċerti fatturi ma jistgħux, minnhom innifishom u min-natura tagħhom biss, jikkostitwixxu indikazzjonijiet tal-eżistenza ta’ diffikultajiet serji. Skont il-Kummissjoni, dan huwa minnu għall-karatteristiċi ta’ miżura ta’ għajnuna u, b’mod partikolari, tal-kumplessità ta’ din il-miżura (peress li, skont il-ġurisprudenza, il-kumplessità ta’ miżura tista’ preċiżament tiġġustifika proċedura ta’ eżami preliminari itwal, minflok ma tiskatta awtomatikament l-obbligu li tinfetaħ il-proċedura ta’ investigazzjoni formali); tat-tul tal-fażi ta’ qabel in-notifika (peress li huwa biss it-tul tal-proċedura tal-eżami preliminari li jista’ jiġi kkunsidrat bħala indikazzjoni tal-eżistenza ta’ diffikultajiet serji); u tan-numru u tal-oriġini ta’ osservazzjonijiet ta’ terzi (peress li, fil-kuntest ta’ eżami preliminari, il-Kummissjoni hija obbligata teżamina l-ilmenti, mhux l-osservazzjonijiet spontanji ta’ terzi). Il-kwistjoni ta’ jekk, minnu nnifsu u min-natura tiegħu biss, kull wieħed minn dawn il-fatturi huwiex rilevanti għall-għanijiet tad-determinazzjoni jekk jeżistux diffikultajiet serji, hija b’mod ċar kwistjoni ta’ liġi.

58. Fit-tieni lok, kuntrarjament għal dak sostnut minn Tempus, l-appell jidentifika l-punti tas-sentenza appellata li kontrihom hija intiża l-linja ta’ argument miġbura fil-qosor fil-punt 54 iktar ’il fuq.

59. L-appell jagħmel riferiment għal: “punti 79 et seq.”, fir-rigward tal-argument li l-karatteristiċi ta’ miżura ta’ għajnuna ma jistgħux jiġu kkunsidrati bħala indikazzjoni tal-eżistenza ta’ diffikultajiet serji; punti 85, 92, 106, 109 u 111, fir-rigward tar-rilevanza tat-tul tal-fażi ta’ qabel in-notifika; u “punti 101 sa 109 ([…] b’mod partikolari, il-punti 108, 109 u 111)”, fir-rigward tar-rilevanza tan-numru u tal-oriġini ta’ osservazzjonijiet ta’ terzi. Għaldaqstant, l-appell jissodisfa r-rekwiżiti tal-Artikolu 169(2) tar-Regoli tal-Proċedura tal-Qorti tal-Ġustizzja, li skontu l-aggravji u l-argumenti ta’ liġi invokati għandhom jidentifikaw bi preċiżjoni l-punti tar-raġunijiet tad-deċiżjoni tal-Qorti Ġenerali li jkunu qegħdin jiġu kkontestati.

60. Anki li kieku kellu jiġi kkunsidrat, b’mod partikolari fir-rigward tal-argument rigward il-karatteristiċi ta’ miżura ta’ għajnuna, li l-appell ma jidentifikax preċiżament il-punti tas-sentenza appellata li qegħdin jiġu kkontestati, il-linja ta’ argument tal-Kummissjoni jidher li, b’mod ġenerali, hija ċara biżżejjed għall-għanijiet tal-identifikazzjoni tas-siltiet tas-sentenza appellata li qegħdin jiġu kkontestati (b’mod speċifiku, il-punti 79 u 111 sa 115, fejn il-Qorti Ġenerali kkonstatat li l-miżura kontenzjuża hija sinjifikattiva, kumplessa u ġdida, u li dawn il-karatteristiċi jistgħu jistabbilixxu l-eżistenza ta’ diffikultajiet serji) ( 11 ).

61. Min-naħa l-oħra, Tempus jeċċepixxu l-inammissibbiltà tat-tieni parti tal-aggravju uniku sa fejn din hija intiża kontra l-punti 208 sa 212 tas-sentenza appellata – jiġifieri, sa fejn tallega li l-Qorti Ġenerali wettqet żball billi kkonstatat li l-Kummissjoni kellha tinvestiga jekk l-emenda għall-metodu tal-irkupru tal-ispejjeż kinitx iżżomm inċentiv ekwivalenti sabiex jitnaqqas il-konsum tal-elettriku, u jekk affettwatx l-ammont ta’ għajnuna. Fil-fehma ta’ Tempus, il-Kummissjoni għalhekk titlob lill-Qorti tal-Ġustizzja twettaq evalwazzjoni ġdida tal-fatti.

62. Fil-fehma tiegħi, din l-eċċezzjoni ta’ ammissibbiltà għandha tiġi miċħuda. Kieku l-metodu tal-irkupru tal-ispejjeż emendat ma jinċentivax biżżejjed lill-konsumaturi sabiex inaqqsu l-konsum tal-elettriku tagħhom fil-perijodi tal-ikbar talba billi, inter alia, jirrikorru għall-ĠT, dan iqiegħed f’dubju l-proporzjonalità tal-miżura kontenzjuża. Din hija kwistjoni ta’ liġi.

63. Nikkonkludi li l-aggravju uniku huwa ammissibbli fl-intier tiegħu.

c) Fuq il-mertu

64. Il-Kummissjoni ssostni aggravju uniku, li permezz tiegħu ssostni li l-Qorti Ġenerali interpretat b’mod żbaljat l-Artikolu 108(2) u (3) TFUE u l-Artikolu 4(2) u (3) tar-Regolament Nru 659/1999 billi kkonstatat li l-Kummissjoni ma setgħetx tiddikjara l-miżura kontenzjuża bħala kompatibbli mas-suq intern mingħajr ma tiftaħ il-proċedura ta’ investigazzjoni formali. Qabel ma ndur għall-evalwazzjoni taż-żewġ partijiet ta’ dan l-aggravju uniku, nixtieq nagħmel ċerti osservazzjonijiet preliminari.

1) Osservazzjonijiet preliminari

65. Infakkar li, skont il-ġurisprudenza tal-Qorti tal-Ġustizzja, fil-kuntest tal-proċedura ta’ stħarriġ tal-għajnuna mill-Istat prevista fl-Artikolu 108 TFUE, għandha ssir distinzjoni bejn, minn naħa, il-fażi preliminari tal-eżami tal-għajnuna stabbilita fil-paragrafu 3 ta’ dan l-artikolu, li għandha biss l-għan li l-Kummissjoni tkun tista’ tasal għal opinjoni preliminari dwar il-kompatibbiltà parzjali jew totali tal-għajnuna kkonċernata u, min-naħa l-oħra, il-fażi tal-eżami stipulata fil-paragrafu 2 ta’ dan l-artikolu li hija intiża sabiex tippermetti li l-Kummissjoni tkun tista’ tiġbor informazzjoni kompleta dwar id-data kollha tal-kawża ( 12 ).

66. Dan it-tieni stadju huwa fakultattiv. Madankollu, skont il-ġurisprudenza, il-Kummissjoni tista’ tillimita lilha nnifisha għall-fażi preliminari ta’ investigazzjoni msemmija fl-Artikolu 108(3) TFUE sabiex tadotta deċiżjoni favorevoli għal għajnuna biss jekk hija tkun fil-pożizzjoni li tikseb il-konvinzjoni, fi tmiem l-ewwel eżami, li din l-għajnuna hija kompatibbli mas-suq intern. Min-naħa l-oħra, jekk dan l-ewwel eżami jwassal lill-Kummissjoni għall-konvinzjoni opposta, jew ukoll ma jippermettilhiex issolvi d-diffikultajiet kollha mqajma mill-evalwazzjoni tal-kompatibbiltà ta’ din l-għajnuna mas-suq intern, il-Kummissjoni għandha l-obbligu li tiftaħ il-proċedura prevista fl-Artikolu 108(2) TFUE ( 13 ).

67. Kif imsemmi fil-punti 3 u 4 iktar ’il fuq, f’din il-kawża, il-Kummissjoni, wara li wettqet eżami preliminari tal-kompatibbiltà tal-miżura kontenzjuża mas-suq intern, iddeċidiet, fuq il-bażi tal-Artikolu 4(3) tar-Regolament Nru 659/1999, li ma tqajjimx oġġezzjonijiet għal din il-miżura, peress li l-evalwazzjoni tal-kompatibbiltà tagħha mas-suq intern ma rriżultatx f’diffikultajiet serji. Permezz tas-sentenza appellata, il-Qorti Ġenerali annullat id-deċiżjoni kontenzjuża, fuq il-bażi li tali diffikultajiet kienu jeżistu u li, għaldaqstant, il-Kummissjoni ma setgħetx tiddikjara l-miżura kontenzjuża bħala kompatibbli mas-suq intern mingħajr ma tiftaħ il-proċedura ta’ investigazzjoni formali skont l-Artikolu 108(2) TFUE. Quddiem il-Qorti tal-Ġustizzja, il-Kummissjoni ssostni li hija ma kinitx affaċċjata b’diffikultajiet serji, filwaqt li Tempus isostnu li kienet affaċċjata bihom.

68. Hija ġurisprudenza stabbilita li, billi li l-kriterju ta’ diffikultajiet serji għandu natura oġġettiva, l-eżistenza ta’ tali diffikultajiet għandha titfittex mhux biss fiċ-ċirkustanzi tal-adozzjoni tad-deċiżjoni tal-Kummissjoni meħuda fit-tmiem tal-eżami preliminari, iżda wkoll fl-evalwazzjonijiet li fuqhom ibbażat ruħha l-Kummissjoni. Isegwi li l-legalità ta’ deċiżjoni li ma jitqajmux oġġezzjonijiet, ibbażata fuq l-Artikolu 4(3) tar-Regolament Nru 659/1999, tiddependi fuq il-punt dwar jekk l-evalwazzjoni tal-informazzjoni u tal-elementi li l-Kummissjoni kellha, matul il-fażi preliminari ta’ investigazzjoni tal-miżura nnotifikata, kellhiex oġġettivament tqajjem dubji dwar il-kompatibbiltà ta’ din il-miżura mas-suq intern ( 14 ).

69. Iktar minn hekk, fejn rikorrent ifittex l-annullament ta’ deċiżjoni li ma jitqajmux oġġezzjonijiet, huwa għandu jipprova l-eżistenza ta’ dubji dwar il-kompatibbiltà tal-għajnuna. Din il-prova tista’ tiġi prodotta abbażi ta’ sensiela ta’ indikazzjonijiet konkordanti: il-kwistjoni dwar jeżistix dubju teħtieġ investigazzjoni kemm taċ-ċirkustanzi tal-adozzjoni tad-deċiżjoni li ma jitqajmux oġġezzjonijiet kif ukoll tal-kontenut tagħha, bi tqabbil tal-evalwazzjonijiet li l-Kummissjoni invokat f’din id-deċiżjoni mal-informazzjoni li kienet disponibbli għaliha meta ddeċidiet dwar il-kompatibbiltà tal-għajnuna inkwistjoni mas-suq intern ( 15 ).

70. F’din il-kawża, il-Qorti Ġenerali kkunsidrat il-fatturi segwenti bħala indikazzjonijiet tal-eżistenza ta’ diffikultajiet serji: l-ewwel, it-tul tad-diskussjonijiet bejn ir-Renju Unit u l-Kummissjoni (inkluża l-fażi ta’ qabel in-notifika), u ċ-ċirkustanzi madwar l-adozzjoni tad-deċiżjoni kontenzjuża (talbiet għal informazzjoni mibgħuta lir-Renju Unit, konsultazzjoni nazzjonali pubblika organizzata fir-rigward tal-miżura kontenzjuża, u osservazzjonijiet ippreżentati minn tliet tipi differenti ta’ operaturi); u, it-tieni, in-nuqqas ta’ investigazzjoni xierqa, mill-Kummissjoni, ta’, inter alia, ir-rwol tal-ĠT fi ħdan is-suq tal-kapaċità, it-tul tal-kuntratti tal-kapaċità offruti lill-operaturi tal-ĠT, l-emenda għall-metodu tal-irkupru tal-ispejjeż, u ċerti kundizzjonijiet ta’ parteċipazzjoni tal-operaturi tal-ĠT fis-suq tal-kapaċità. Skont il-ġurisprudenza ċċitata fil-punt 69 iktar ’il fuq, l-ewwel sensiela ta’ fatturi hija relatata maċ-ċirkustanzi li fihom ġiet adottata d-deċiżjoni kontenzjuża ( 16 ), filwaqt li t-tieni sensiela tikkonċerna l-kontenut ta’ din id-deċiżjoni ( 17 ).

71. Il-kwistjoni quddiem il-Qorti tal-Ġustizzja hija jekk dawn il-fatturi humiex biżżejjed sabiex jistabbilixxu l-eżistenza ta’ diffikultajiet serji. L-ewwel parti tal-aggravju uniku tikkontesta, essenzjalment, il-fatturi relatati maċ-ċirkustanzi li fihom id-deċiżjoni kontenzjuża ġiet adottata, filwaqt li t-tieni parti ta’ dan l-aggravju tikkontesta l-fatturi relatati mal-kontenut ta’ din id-deċiżjoni.

72. Għandi nindika, f’dan ir-rigward, li, filwaqt li l-Kummissjoni tista’, waqt l-eżami preliminari, tibda djalogu mal-Istat Membru kkonċernat jew ma’ terzi sabiex tegħleb diffikultajiet li eventwalment iltaqgħet magħhom ( 18 ), huwa, madankollu, biss b’rabta mal-proċedura ta’ investigazzjoni formali li t-Trattat FUE jimponi fuq il-Kummissjoni obbligu li tagħti avviż lill-partijiet interessati sabiex jippreżentaw il-kummenti ( 19 ). Għalhekk, il-linja ta’ argument ta’ Tempus hija li, li kieku l-Kummissjoni fetħet il-proċedura ta’ investigazzjoni formali, hija kienet tingħata l-opportunità li tippreżenta kummenti u għalhekk twassal lill-Kummissjoni sabiex tibdel l-evalwazzjoni tagħha tas-suq tal-kapaċità billi tagħti lir-rwol tal-operaturi tal-ĠT il-kunsiderazzjoni li tixraqlu.

73. Finalment, ninnota li l-ġurisprudenza tagħmel riferiment għal “dubji” ( 20 ) – it-terminu użat mir-Regolament Nru 659/1999 u mir-Regolament tal-Kunsill (UE) 2015/1589 ( 21 ) – jew għal “diffikultajiet serji” ( 22 ) – it-terminu inizjalment użat mill-Qorti tal-Ġustizzja ( 23 ). Il-Qorti tal-Ġustizzja jidher li qiegħda tuża dawn iż-żewġ termini bla distinzjoni u tagħtihom l-istess tifsira. B’mod partikolari, ma tista’ tiġi dedotta ebda indikazzjoni mill-użu tal-ewwel jew tat-tieni terminu dwar il-livell ta’ provi li japplika sabiex jiġi stabbilit li għandha tinfetaħ il-proċedura ta’ investigazzjoni formali (peress li tiġi ċċitata l-istess ġurisprudenza fis-sentenzi kollha, irrispettivament mit-terminu użat fil-kawża partikolari). Nipproponi l-użu tat-terminu “diffikultajiet serji” peress li dan it-terminu jintuża mill-Qorti tal-Ġustizzja pjuttost iktar frekwentement.

2) Fuq l-ewwel parti tal-aggravju uniku

74. Fl-ewwel parti tal-aggravju uniku tagħha, il-Kummissjoni ssostni li l-Qorti Ġenerali żbaljatament stabbilixxiet livell baxx wisq sabiex jiġi stabbilit li jirriżultaw diffikultajiet serji mill-evalwazzjoni tal-kompatibbiltà ta’ miżura ta’ għajnuna mas-suq intern, u li wettqet żball meta invokat ċerti fatturi bħala indikazzjonijiet tal-eżistenza ta’ tali diffikultajiet. L-ewwel parti tal-aggravju uniku hija maqsuma f’ħames ilmenti. Permezz tal-ewwel ilment, il-Kummissjoni ssostni li l-Qorti Ġenerali wettqet żball meta ddeċidiet li, fil-kuntest ta’ eżami preliminari, il-Kummissjoni għandha tieħu inkunsiderazzjoni mhux biss l-informazzjoni pprovduta mill-Istat Membru kkonċernat, iżda wkoll l-informazzjoni rilevanti kollha li setgħet tkun disponibbli wara investigazzjoni, u li, konsegwentement, Tempus jistgħu jinvokaw dan it-tieni tip ta’ informazzjoni sabiex juru li eżistew diffikultajiet serji mat-tlestija tal-eżami preliminari. Għalhekk, il-Qorti Ġenerali żbaljatament applikat, fil-fehma tal-Kummissjoni, livell baxx wisq (iktar ’il quddiem l-“ewwel ilment”). Permezz tat-tieni, tat-tielet u tar-raba’ lment, il-Kummissjoni ssostni li l-Qorti Ġenerali wettqet żball meta ħadet inkunsiderazzjoni, bħala indikazzjonijiet tal-eżistenza ta’ diffikultajiet serji: il-karatteristiċi tal-miżura kontenzjuża, bħan-novità u l-kumplessità ta’ din il-miżura (iktar ’il quddiem it-“tieni lment”); it-tul tal-fażi ta’ qabel in-notifika (iktar ’il quddiem it-“tielet ilment”); u n-numru u l-oriġini tal-osservazzjonijiet magħmula minn terzi (iktar ’il quddiem ir-“raba’ lment”). Finalment, il-Kummissjoni tikkontesta l-konstatazzjoni tal-Qorti Ġenerali li, b’mod partikolari fil-każ ta’ miżura ta’ għajnuna kumplessa, il-fażi ta’ qabel in-notifika ma għandhiex l-għan li tevalwa l-kompatibbiltà ta’ din il-miżura mas-suq intern (tali evalwazzjoni ta’ kompatibbiltà tiġġustifika, skont il-Kummissjoni, fażi ta’ qabel in-notifika itwal) (iktar’ il quddiem il-“ħames ilment”).

75. Sejjer neżamina iktar ’il quddiem, l-ewwel, l-ewwel ilment; imbagħad, ir-raba’ lment (peress li dan huwa relatat mal-ewwel ilment); imbagħad, it-tielet ilment; u, finalment, it-tieni u l-ħames ilment, ikkunsidrati flimkien (peress li t-tnejn jikkonċernaw il-kumplessità tal-miżura kontenzjuża, u għandhom jiġu eżaminati fid-dawl ta’ fatturi sostnuti għall-evalwazzjoni tat-tielet ilment). Dawn l-ilmenti kollha għandhom, fil-fehma tiegħi, jiġu milqugħa.

i) Jekk, sabiex jintwera li eżistew diffikultajiet serji, Tempus jistgħux jinvokaw l-informazzjoni rilevanti kollha li kienet jew li setgħet tkun disponibbli għall-Kummissjoni fid-data tal-adozzjoni tad-deċiżjoni kontenzjuża

76. Permezz tal-ewwel ilment, li huwa intiż għall-punti 68 sa 72 tas-sentenza appellata, il-Kummissjoni ssostni, essenzjalment, li, fil-kuntest ta’ eżami preliminari, hija tista’ b’mod ġenerali tillimita ruħha li tieħu inkunsiderazzjoni l-informazzjoni pprovduta mill-Istat Membru kkonċernat, mingħajr ma tkun obbligata tinvestiga ex officio ċ-ċirkustanzi tal-kawża. B’mod partikolari, fejn terzi (bħall-UKDRA) ( 24 ) jippreżentaw osservazzjonijiet spontanji, ma hijiex obbligata tinvestiga l-kwistjonijiet sostnuti, mingħajr ma jiġu sostnuti, minn dawn it-terzi. Għalhekk, fil-fehma tal-Kummissjoni, il-Qorti Ġenerali wettqet żball meta ddeċidiet li, fil-kuntest ta’ investigazzjoni preliminari, il-Kummissjoni għandha tieħu inkunsiderazzjoni mhux biss l-informazzjoni pprovduta lilha mill-Istat Membru kkonċernat, iżda anki l-informazzjoni li (wara investigazzjoni) setgħet tkun disponibbli għaliha fid-data meta ġiet adottata d-deċiżjoni kontenzjuża. Skont il-Kummissjoni, isegwi li, għall-għanijiet li jiġi stabbilit li kellha tinfetaħ il-proċedura ta’ investigazzjoni formali, Tempus ma jistgħux jinvokaw xi informazzjoni li setgħet tkun disponibbli għall-Kummissjoni fid-data meta ġiet adottata d-deċiżjoni kontenzjuża. B’mod partikolari, il-fatt li terzi ppreżentaw osservazzjonijiet kritiċi tal-miżura kontenzjuża ma jipprovax li, mat-tlestija tal-eżami preliminari, irriżultaw diffikultajiet serji mill-evalwazzjoni tal-kompatibbiltà tal-miżura kontenzjuża mas-suq intern. Għalhekk, il-Kummissjoni hija tal-fehma li l-livell hekk stabbilit mill-Qorti Ġenerali sabiex jiġi pprovat li jeżistu diffikultajiet serji huwa baxx wisq.

77. Il-Gvern tar-Renju Unit u l-Gvern Pollakk jaqblu mal-Kummissjoni, filwaqt li Tempus huma tal-fehma opposta.

78. Nipproponi li l-ewwel ilment jintlaqa’.

79. Fi ftit kliem, nikkunsidra li l-Qorti Ġenerali wettqet żball billi kkonstatat, fil-punti 68 sa 72 tas-sentenza appellata, li, sabiex jintwera li eżistew diffikultajiet serji mat-tlestija tal-eżami preliminari, Tempus setgħu jinvokaw mhux biss l-informazzjoni pprovduta mir-Renju Unit, iżda anki l-informazzjoni rilevanti kollha li setgħet tkun disponibbli lill-Kummissjoni wara investigazzjoni. L-approċċ tal-Qorti Ġenerali jammonta għall-impożizzjoni fuq il-Kummissjoni ta’ obbligu li tinvestiga, ex officio, kwistjonijiet mhux issostanzjati mqajma mill-UKDRA. Fil-fehma tiegħi, il-Kummissjoni ma hijiex taħt dan l-obbligu. Sejjer nistabbilixxi fid-dettall iktar ’il quddiem ir-raġunijiet għaliex wasalt għal din il-konklużjoni.

80. Skont il-ġurisprudenza, il-Kummissjoni hija meħtieġa, fl-interess ta’ amministrazzjoni tajba tar-regoli fundamentali tat-Trattat FUE dwar l-għajnuna mill-Istat, twettaq il-proċedura ta’ eżami tal-miżuri kkontestati b’mod diliġenti u imparzjali, sabiex hija jkollha, fil-mument tal-adozzjoni tad-deċiżjoni finali, l-elementi l-iktar kompleti u affidabbli possibbli għal dan l-għan ( 25 ). Filwaqt li din il-konstatazzjoni saret fir-rigward ta’ deċiżjonijiet meħuda fit-tmiem ta’ proċedura ta’ investigazzjoni formali, hija għandha, fil-fehma tiegħi, tapplika wkoll għal deċiżjonijiet li ma jitqajmux oġġezzjonijiet għal miżura ta’ għajnuna, bħad-deċiżjoni kontenzjuża. Minkejja li l-eżami ta’ miżura jista’ ma jkunx daqshekk fil-fond fil-kuntest ta’ eżami preliminari daqskemm ikun fil-proċedura ta’ investigazzjoni formali, ma nistax nifhem kif il-Kummissjoni tista’ ma tkunx obbligata twettaq eżami diliġenti u imparzjali anki f’dan l-ewwel każ ( 26 ).

81. Jidhirli li, fil-kuntest ta’ eżami preliminari, il-Kummissjoni tissodisfa l-obbligu tagħha li twettaq eżami diliġenti u imparzjali ta’ miżura billi teżamina l-fatti u l-punti ta’ liġi kollha miġjuba għall-attenzjoni tagħha mill-Istat Membru kkonċernat, mingħajr ma tkun obbligata tinvestiga ex officio ċ-ċirkustanzi tal-każ. Iktar ’il quddiem sejjer nistabbilixxi r-raġunijiet għall-fehma tiegħi.

82. L-ewwel, dan isegwi min-natura tal-eżami preliminari, li, kif imsemmi fil-punt 65 iktar ’il fuq, ma huwiex intiż li jippermetti li l-Kummissjoni tkun kompletament informata bil-fatti kollha tal-każ, iżda li sempliċement jippermettilha tifforma opinjoni prima facie. Dan huwa konsistenti wkoll mal-ġurisprudenza tal-Qorti Ġenerali, li skontha, fil-kuntest tal-proċedura preliminari ta’ eżami, il-Kummissjoni tista’ bħala prinċipju tillimita ruħha għall-informazzjoni pprovduta mill-Istat Membru inkwistjoni – jekk ikun il-każ, wara talba supplimentari tal-Kummissjoni ( 27 ).

83. Huwa minnu li, kif isostnu Tempus, ma jistax jiġi eskluż li l-Istat Membru kkonċernat jipprovdi informazzjoni inkompleta, mhux preċiża jew qarrieqa. Madankollu, f’dan il-każ, il-Kummissjoni għandha teżerċita s-setgħa tagħha skont l-Artikolu 5 tar-Regolament Nru 659/1999 sabiex titlob informazzjoni addizzjonali minn dan l-Istat Membru. Għandi ninnota li, skont is-sentenza ċċitata fil-punt 82 iktar ’il fuq, huwa “jekk ikun il-każ, wara talba supplimentari tal-Kummissjoni” li din tista’ tillimita ruħha li teżamina l-informazzjoni pprovduta mill-Istat Membru kkonċernat. F’dan ir-rigward, il-Qorti Ġenerali ddeċidiet ukoll li, għalkemm l-Istat Membru għandu, skont id-dmir ta’ kooperazzjoni leali previst fl-Artikolu 4(3) TUE, jikkoopera mal-Kummissjoni sabiex jipprovdilha l-elementi li jippermettulha tiddeċiedi dwar in-natura ta’ għajnuna mill-Istat tal-miżura inkwistjoni, xorta jibqa’ l-fatt li l-Kummissjoni hija obbligata teżamina b’reqqa l-elementi pprovduti lilha mill-Istat Membru ( 28 ).

84. It-tieni, għandi nenfasizza li, minkejja li l-Kummissjoni hija obbligata twettaq eżami diliġenti u imparzjali ta’ kwalunkwe lment ( 29 ), fil-kuntest ta’ eżami preliminari, ma hijiex obbligata twettaq eżami simili ta’ xi osservazzjonijiet magħmula spontanjament minn terzi. Kif imsemmi fil-punt 72 iktar ’il fuq u kif isegwi mill-Artikolu 6(1) u l-Artikolu 20(1) tar-Regolament Nru 659/1999, huwa biss b’rabta mal-proċedura ta’ investigazzjoni formali li l-partijiet ikkonċernati ( 30 ) għandhom dritt jippreżentaw kummenti (ifformulat ukoll bħala d-dritt li jkunu involuti fil-proċedura amministrattiva) ( 31 ).

85. It-tielet, skont il-ġurisprudenza tal-Qorti Ġenerali, il-Kummissjoni ma tistax tiġi kkritikata talli ma ħaditx inkunsiderazzjoni eventwali punti ta’ fatt jew ta’ liġi li setgħu jiġu prodotti quddiemha matul il-proċedura amministrattiva, iżda li ma ġewx prodotti, peress li l-Kummissjoni ma hijiex obbligata li teżamina, ex officio u billi tippreżumi, l-elementi li setgħu jiġu prodotti quddiemha ( 32 ). Filwaqt li din il-konstatazzjoni saret kważi esklużivament ( 33 ) f’kawżi li jikkonċernaw deċiżjonijiet meħuda fit-tmiem ta’ proċedura ta’ investigazzjoni preliminari, hija għandha, fil-fehma tiegħi, tapplika iżjed għal deċiżjonijiet li ma jitqajmux oġġezzjonijiet, bħad-deċiżjoni kontenzjuża. Jekk il-Kummissjoni ma hijiex obbligata tinvestiga każ ex officio skont il-proċedura ta’ investigazzjoni formali, ma hemm ebda raġuni għaliex għandha tkun obbligata tagħmel dan fil-kuntest ta’ eżami preliminari, li, għal darba oħra, huwa intiż li sempliċement jippermettilha tifforma opinjoni prima facie.

86. Barra minn hekk, fis-sentenza ċċitata fil-punt 82 iktar ’il fuq, il-Qorti Ġenerali ddeċidiet mhux biss li, fil-kuntest ta’ proċedura ta’ eżami preliminari, il-Kummissjoni tista’ b’mod ġenerali tillimita ruħha li tieħu inkunsiderazzjoni l-informazzjoni pprovduta mill-Istat Membru kkonċernat, iżda anki li ma hijiex obbligata twettaq investigazzjonijiet preparatorji ex officio dwar iċ-ċirkustanzi kollha tal-kawża jekk l-informazzjoni pprovduta mill-Istat Membru li jinnotifika tippermettilha tissodisfa ruħha li l-miżura kkontestata ma tikkostitwixxix għajnuna jew, jekk hija kklassifikata bħala għajnuna, hija kompatibbli mas-suq intern.

87. Madankollu, għandi ninnota li l-limiti imposti mill-ġurisprudenza tal-Qorti Ġenerali ċċitati fil-punt 86 iktar ’il fuq, dwar l-obbligu tal-Kummissjoni li twettaq eżami diliġenti u imparzjali ta’ miżura ta’ għajnuna huma kuntrarji għas-sentenza tat‑2 ta’ April 1998, Il‑Kummissjoni vs Sytraval u Brink’s France (iktar ’il quddiem is-“sentenza Sytraval”) ( 34 ), li tikkonċerna l-obbligu tal-Kummissjoni li teżamina mhux miżura ta’ għajnuna, iżda lment. F’dik is-sentenza, il-Qorti tal-Ġustizzja ddeċidiet, fil-punt 62, li l-Kummissjoni kienet obbligata, fejn neċessarju, testendi l-investigazzjoni tagħha ta’ lment lil hinn minn sempliċement eżami tal-fatti u tal-punti ta’ liġi mressqa għall-attenzjoni tagħha mil-lanjant u li teżamina kwistjonijiet li ma ġewx espressament imqajma mil-lanjant. Għalhekk tqum il-kwistjoni dwar jekk il-punt 62 tas-sentenza Sytraval għandux jiġi estiż għal din il-kawża.

88. Jiena nikkunsidra li dan ma għandux ikun il-każ.

89. Dan minħabba li r-rikonoxximent ta’ obbligu tal-Kummissjoni li jmur lil hinn mis-sempliċi eżami tal-fatti u tal-punti ta’ liġi spontanjament imressqa għall-attenzjoni tagħha minn terz ikun jimplika rikonoxximent ta’ obbligu tal-Kummissjoni sabiex teżamina l-osservazzjonijiet magħmula minn partijiet interessati. Madankollu, kif imsemmi fil-punt 84 iktar ’il fuq, huwa biss b’rabta mal-proċedura ta’ investigazzjoni formali li l-Kummissjoni tkun taħt tali obbligu. Għaldaqstant, kif issostni l-Kummissjoni, li kieku l-konstatazzjoni tal-Qorti tal-Ġustizzja fil-punt 62 fis-sentenza Sytraval kellha tiġi estiża għall-eżami ta’ osservazzjonijiet ippreżentati spontanjament f’eżami preliminari, dan iċajpar id-distinzjoni bejn iż-żewġ fażijiet tal-proċedura għall-istħarriġ ta’ għajnuna mill-Istat.

90. Dan anki minħabba li r-raġunament wara l-obbligu tal-Kummissjoni li teżamina l-ilmenti u, fejn neċessarju, li tmur lil hinn mill-eżami tal-fatti u tal-punti ta’ liġi mressqa mil-lanjant, huwa li, fil-każ ta’ għajnuna illegali, hija għandha ftit informazzjoni għad-dispożizzjoni tagħha, peress li hija ma tirċievi xejn mill-Istat Membru kkonċernat, u li l-lanjanti normalment ikollhom aċċess limitat għall-informazzjoni rilevanti. Dan ir-raġunament huwa, madankollu, nieqes fil-każ ta’ għajnuna nnotifikata. Filwaqt li, kif imsemmi fil-punt 83 iktar ’il fuq, l-informazzjoni ppreżentata mill-Istat Membru kkonċernat tista’ tkun inkompleta jew skorretta, dan ma jistax jitqabbel mas-sitwazzjoni fejn dan l-Istat Membru jonqos milli jinnotifika miżura ta’ għajnuna.

91. Finalment, dan minħabba li r-Regolament Nru 734/2013 emenda l-Artikolu 20(2) tar-Regolament Nru 659/1999 fis-sens li l-ilmenti issa għandhom jikkonformaw ma’ formola obbligatorji ( 35 ), li tobbliga lil-lanjanti jipprovdu informazzjoni li tikkonċerna, inter alia, il-karatteristiċi tal-allegata miżura ta’ għajnuna, ir-raġunijiet għall-ilment u l-kompatibbiltà ta’ din il-miżura mas-suq intern. Isegwi mit-tieni subparagrafu tal-Artikolu 10(1) tar-Regolament Nru 659/1999, kif emendat bir-Regolament Nru 734/2013, li l-Kummissjoni hija obbligata biss li teżamina lmenti li jiġu ppreżentati permezz tal-formola tal-ilmenti (u li jsiru minn parti interessata ( 36 ). Skont il-premessa 14 tar-Regolament Nru 734/2013, is-“sottomissjonijiet li ma jissodisfawx dawk [iż-żewġ kundizzjonijiet] ser jiġu ttrattati bħala informazzjoni ġenerali dwar is-suq, u m’għandhomx bilfors iwasslu għal investigazzjonijiet ex officio”. Għalhekk, ir-rikonoxximent ta’ obbligu tal-Kummissjoni li tmur lil hinn mill-eżami tal-fatti u tal-punti ta’ liġi mressqa għall-attenzjoni tagħha minn terz permezz tal-preżentazzjoni spontanja ta’ osservazzjonijiet ikun jippermetti lil partijiet ikkonċernati jevitaw l-obbligu li jikkonformaw mal-formola tal-ilmenti, u għalhekk jimminaw l-emendi introdotti permezz tar-Regolament Nru 734/2013.

92. Konsegwentement, fil-fehma tiegħi, il-punt 62 tas-sentenza Sytraval ma għandux jiġi estiż għal din il-kawża. Isegwi li, fil-kuntest ta’ investigazzjoni preliminari, il-Kummissjoni tista’ b’mod ġenerali tinvoka biss l-informazzjoni pprovduta mill-Istat Membru kkonċernat, mingħajr ma tkun obbligata tinvestiga l-każ ex officio.

93. Għandi, madankollu, insemmi li mill-ġurisprudenza ċċitata fil-punt 80 iktar ’il fuq isegwi li d-deċiżjoni finali tal-Kummissjoni għandha, sa fejn possibbli, tkun ibbażata fuq informazzjoni kompleta u affidabbli. Għaldaqstant, il-Kummissjoni tista’ tinvoka biss l-informazzjoni pprovduta mill-Istat Membru kkonċernat biss fejn din l-informazzjoni tkun kompleta u affidabbli. Għalhekk, jidhirli li, fejn, fil-kuntest ta’ eżami preliminari, terz jipproduċi evidenza li tqiegħed f’dubju l-kompletezza u l-affidabbiltà tal-informazzjoni pprovduta mill-Istat Membru kkonċernat, il-Kummissjoni ma għandhiex titħalla tinjora din l-evidenza. Minflok, kif isostni l-Gvern tar-Renju Unit, il-Kummissjoni għandha tieħu din l-evidenza inkunsiderazzjoni ( 37 ). Għandi ninnota li, f’din il-kawża, il-Kummissjoni eżaminat ( 38 ) l-osservazzjonijiet ippreżentati spontanjament mill-UKDRA, minn fornitur ta’ servizzi ta’ bbilanċjar u minn xerrej ta’ impjanti tal-elettriku eżistenti, tat lir-Renju Unit l-opportunità li jippreżenta kummenti dwar dawn l-osservazzjonijiet ( 39 ) u indirizzat il-kontenut ta’ dawn l-osservazzjonijiet fid-deċiżjoni kontenzjuża ( 40 ).

94. Il-proposta tiegħi fil-punt 93 iktar ’il fuq ma tammontax għal għotja lil terzi ta’ dritt li jippreżentaw osservazzjonijiet fil-kuntest ta’ proċedura ta’ eżami preliminari, peress li l-Kummissjoni ma għandhiex tkun ikkunsidrata li hija obbligata tieħu inkunsiderazzjoni l-evidenza pprovduta minn terzi f’kull każ, iżda biss fejn hija tkun tal-fehma li din l-evidenza tqiegħed f’dubju l-kompletezza u l-affidabbiltà tal-informazzjoni pprovduta mill-Istat Membru kkonċernat.

95. Għandi nenfasizza wkoll li, fil-fehma tiegħi, huwa biss fejn terz jipproduċi evidenza soda insostenn tal-allegazzjonijiet tiegħu li l-Kummissjoni għandha tieħu dawn l-allegazzjonijiet inkunsiderazzjoni – u li, konsegwentement, hija ma għandha ebda obbligu li tmur lil hinn mill-fatti u mill-punti ta’ liġi mressqa għall-attenzjoni tagħha minn din il-parti.

96. Nikkonkludi li, fil-kuntest ta’ investigazzjoni preliminari, il-Kummissjoni tista’ b’mod ġenerali tillimita ruħha li tinvoka l-informazzjoni pprovduta mill-Istat Membru kkonċernat, sakemm terz ma jipproduċix evidenza li, fil-fehma tal-Kummissjoni, tqiegħed din l-informazzjoni f’dubju ( 41 ). Madankollu, f’dan il-każ, il-Kummissjoni hija sempliċement obbligata tieħu din l-evidenza inkunsiderazzjoni, u mhux li tmur lil hinn mill-eżami tal-fatti u tal-punti ta’ liġi mressqa għall-attenzjoni tagħha mit-terz.

97. F’din il-kawża, fil-punti 70 sa 72 tas-sentenza appellata, il-Qorti Ġenerali ddeċidiet, essenzjalment, li l-Kummissjoni hija obbligata tirriċerka u teżamina, bir-reqqa u b’mod imparzjali, l-informazzjoni rilevanti kollha li kienet jew li setgħet tkun disponibbli għaliha fid-data meta adottat id-deċiżjoni kontenzjuża.

98. Naqbel mal-Qorti Ġenerali li l-Kummissjoni hija obbligata teżamina, bir-reqqa u b’mod imparzjali, l-informazzjoni rilevanti kollha li kienet disponibbli għaliha f’din id-data, jiġifieri, l-informazzjoni rilevanti kollha li ġiet ipprovduta lilha matul il-proċedura amministrattiva mill-Istat Membru kkonċernat jew minn xi lanjant. Madankollu, jidhirli li l-Qorti Ġenerali wettqet żball billi ddeċidiet li l-Kummissjoni kienet obbligata tirriċerka, bir-reqqa u b’mod imparzjali, l-informazzjoni rilevanti kollha li setgħet tkun disponibbli għaliha fid-data meta adottat id-deċiżjoni kontenzjuża. Dan peress li mill-punt 96 iktar ’il fuq isegwi li (apparti mill-każ ta’ lment imressaq skont l-Artikolu 20(2) tar-Regolament Nru 659/1999, kif emendat bir-Regolament Nru 734/2013) il-Kummissjoni hija obbligata tinvestiga każ ex officio biss jekk terz jipproduċi evidenza li l-Kummissjoni tikkunsidra li tqiegħed f’dubju l-informazzjoni pprovduta mill-Istat Membru kkonċernat. Isegwi li l-Qorti Ġenerali wettqet żball billi kkonstatat li, sabiex jistabbilixxu l-eżistenza ta’ diffikultajiet serji, Tempus setgħu jinvokaw l-informazzjoni rilevanti kollha li setgħet tkun disponibbli għall-Kummissjoni fid-data ta’ meta hija adottat id-deċiżjoni kontenzjuża.

99. Isegwi wkoll li l-Qorti Ġenerali wettqet żball billi ddeċidiet, fil-punt 68 tas-sentenza appellata, li huwa biżżejjed li Tempus jesponi r-raġunijiet tagħhom sabiex jiġi konkluż li eżistew diffikultajiet serji mat-tlestija tal-eżami preliminari. Għar-raġuni stabbilita fil-punt 95 iktar ’il fuq, Tempus għandhom ukoll jipprovdu evidenza soda li tqiegħed f’dubju l-informazzjoni pprovduta mir-Renju Unit.

100. Jiena għaldaqstant nikkonkludi li l-ewwel ilment għandu jiġi milqugħ.

ii) Jekk in-numru u l-oriġini ta’ osservazzjonijiet magħmula spontanjament minn terzi jistgħux jittieħdu inkunsiderazzjoni bħala indikazzjoni tal-eżistenza ta’ diffikultajiet serji

101. Permezz tar-raba’ lment, li huwa intiż għall-punti 101 sa 109 u 111 tas-sentenza appellata, il-Kummissjoni ssostni li l-Qorti Ġenerali wettqet żball billi ħadet inkunsiderazzjoni n-numru u l-oriġini tal-osservazzjonijiet ippreżentati spontanjament minn terzi bħala indikazzjoni li eżistew diffikultajiet serji.

102. Huwa evidenti mill-punt 109 tas-sentenza appellata li l-Qorti Ġenerali kkunsidrat in-numru u l-oriġini ta’ osservazzjonijiet ta’ terzi bħala fattur li għandu jiġi bbilanċjat mal-qosor tal-proċedura ta’ eżami preliminari, fejn tali qosor, fil-fehma tal-Qorti Ġenerali, huwa indikazzjoni li ma eżistew ebda diffikultajiet serji. Għandi nenfasizza li, f’dan il-punt, il-Qorti Ġenerali ma għamlet ebda riferiment għas-sustanza ta’ dawn l-osservazzjonijiet. Huwa n-numru (il-“varjetà” tagħhom) u l-oriġini tagħhom (il-fatt li ġew ippreżentati minn “minn tliet tipi ta’ operaturi differenti”, b’mod speċifiku mill-UKDRA, minn fornitur ta’ servizzi ta’ bbilanċjar, u minn xerrej ta’ impjanti tal-elettriku eżistenti) li kkawżaw lill-Qorti Ġenerali sabiex tikkunsidrahom bħala indikazzjonijiet tal-eżistenza ta’ diffikultajiet serji.

103. Madankollu, mid-dispożizzjonijiet tar-Regolament Nru 659/1999 ma jsegwix li l-proċedura ta’ investigazzjoni formali għandha tinfetaħ awtomatikament mal-preżentazzjoni ta’ osservazzjonijiet ta’ terzi, peress li l-partijiet interessati ma għandhomx dritt jippreżentaw osservazzjonijiet fl-istadju ta’ eżami preliminari. Dan lanqas ma jsegwi mill-ġurisprudenza ċċitata fil-punt 86 iktar ’il fuq, li skontha, f’dan l-istadju, il-Kummissjoni tista’ b’mod ġenerali tillimita ruħha li tieħu inkunsiderazzjoni l-informazzjoni pprovduta mill-Istat Membru kkonċernat; jew mill-punt 96 ta’ dawn il-konklużjonijiet, li skontu huwa biss jekk tiġi prodotta evidenza insostenn ta’ osservazzjonijiet ta’ terzi li l-Kummissjoni għandha mbagħad teħodhom inkunsiderazzjoni u, skont il-każ, tiftaħ il-proċedura ta’ investigazzjoni formali.

104. Għalhekk, fil-fehma tiegħi, ir-raba’ lment għandu jiġi milqugħ.

iii) Jekk it-tul tal-fażi ta’ qabel in-notifika jistax jittieħed inkunsiderazzjoni bħala indikazzjoni tal-eżistenza ta’ diffikultajiet serji

105. Skont il-ġurisprudenza, it-tul ta’ żmien tal-proċedura ta’ eżami preliminari tista’ tikkostitwixxi indikazzjoni tal-fatt li l-Kummissjoni seta’ kellha dubji fir-rigward tal-kompatibbiltà tal-għajnuna inkwistjoni mas-suq komuni ( 42 ). Skont l-Artikolu 4(5) tar-Regolament Nru 659/1999, deċiżjoni li ma jitqajmux oġġezzjonijiet għandha tittieħed fi żmien xahrejn mill-irċevuta ta’ notifika kompleta. F’din il-kawża, l-eżami preliminari dam preċiżament xahar, peress li l-miżura kontenzjuża ġiet innotifikata fit‑23 ta’ Ġunju 2014 ( 43 ) u d-deċiżjoni kontenzjuża ġiet adottata fit‑23 ta’ Lulju 2014. Għalhekk, it-terminu stabbilit fl-Artikolu 4(5) tar-Regolament Nru 659/1999 ġie rrispettat.

106. Madankollu, seħħew kuntatti qabel in-notifika bejn ir-Renju Unit u l-Kummissjoni u dawn damu madwar 18‑il xahar, peress li r-Renju Unit informa lill-Kummissjoni bil-kontenut tal-miżura ppjanata f’Diċembru 2012 ( 44 ) u l-miżura kontenzjuża ġiet innotifikata fit‑23 ta’ Ġunju 2014.

107. Għaldaqstant, fil-punt 85 tas-sentenza appellata, il-Qorti Ġenerali ddeċidiet li l-fatt li l-eżami preliminari dam biss xahar ma jippermettix li jiġi kkunsidrat li din hija indikazzjoni probatorja li ma rriżultawx diffikultajiet serji mat-tlestija ta’ dan l-eżami, u li t-tul tal-fażi ta’ qabel in-notifika kellha tittieħed inkunsiderazzjoni wkoll. Wara dan, hija kkonstatat, fil-punti 92 u 106, li din il-fażi kienet sinjifikattivament iktar twila mill-perijodu ta’ xahrejn previst fil-punt 14 tal-Kodiċi tal-Aħjar Prattika. Hija kkonkludiet, fil-punti 109 u 111, li t-tul tad-“diskussjonijiet bejn l-Istat Membru u l-Kummissjoni” (jiġifieri, it-tul tal-proċedura ta’ eżami preliminari u tal-fażi ta’ qabel in-notifika, ikkunsidrati flimkien) kien indikazzjoni tal-eżistenza ta’ diffikultajiet serji.

108. Permezz tat-tielet ilment, li huwa intiż għall-punti 85, 92, 106, 109 u 111 tas-sentenza appellata, il-Kummissjoni ssostni li l-Qorti Ġenerali wettqet żball meta ddeċidiet li, fiċ-ċirkustanzi ta’ din il-kawża, it-tul tal-fażi ta’ qabel in-notifika kellu jittieħed inkunsiderazzjoni. Il-Gvern tar-Renju Unit u l-Gvern Pollakk jaqblu mal-Kummissjoni. Tempus huma tal-fehma opposta, u jsostnu li l-Kummissjoni wettqet abbuż ta’ proċess billi ffurmat opinjoni prima facie dwar il-konformità tal-miżura kontenzjuża fit-tmiem tal-fażi ta’ qabel in-notifika, minkejja li, l-ewwel, hija ma kienx għad għandha l-informazzjoni neċessarja għad-dispożizzjoni tagħha ( 45 ), u, it-tieni, b’mod partikolari f’kawżi kumplessi bħal din, l-opinjoni prima facie tal-Kummissjoni għandha tiġi ffurmata fit-tmiem tal-proċedura ta’ eżami preliminari, mhux fit-tmiem tal-fażi ta’ qabel in-notifika.

109. Nikkunsidra li t-tielet ilment għandu jiġi milqugħ.

110. Ninnota li l-Artikolu 4(5) tar-Regolament Nru 659/1999 jistabbilixxi li l-perijodu ta’ xahrejn għall-adozzjoni ta’ deċiżjoni li ma jitqajmux oġġezzjonijiet jibda jiddekorri mill-irċevuta ta’ notifika kompleta. Skont l-istess dispożizzjoni, notifika titqies kompleta jekk, fi żmien xahrejn mill-irċevuta tagħha, jew mill-irċevuta ta’ kull informazzjoni addizzjonali mitluba, il-Kummissjoni ma titlob ebda informazzjoni oħra. Għalhekk, il-Qorti Ġenerali ddeċidiet li, fejn il-Kummissjoni titlob informazzjoni addizzjonali, il-perijodu ta’ xahrejn previst f’din id-dispożizzjoni ma jibdiex jiddekorri mill-irċevuta tan-notifika (inkompleta), iżda mill-irċevuta tar-risposta għall-aħħar informazzjoni mitluba ( 46 ). Il-Qorti Ġenerali ddeċidiet ukoll li, fil-każ ta’ kuntatti qabel in-notifika bejn l-Istat Membru kkonċernat u l-Kummissjoni, dan il-perijodu ta’ xahrejn jiddekorri mhux minn dawn il-kuntatti, iżda mill-irċevuta tan-notifika formali ( 47 ).

111. Dan minħabba li l-għan tal-fażi ta’ qabel in-notifika huwa preċiżament li l-Istat Membru kkonċernat jitħalla jlesti n-notifika tiegħu billi jipprovdi informazzjoni addizzjonali fuq talba tal-Kummissjoni (jew ex officio), u li, skont il-każ, jagħmel emendi għal din in-notifika.

112. Għalhekk, jiena tal-fehma li l-fażi ta’ qabel in-notifika ma tistax tittieħed inkunsiderazzjoni għall-għan tad-determinazzjoni dwar jekk it-tul tal-proċedura ta’ stħarriġ huwiex indikazzjoni tal-eżistenza ta’ diffikultajiet serji. Isegwi li l-Qorti Ġenerali wettqet żball billi ddeċidiet, fil-punt 109 tas-sentenza appellata, li, minkejja t-tul qasir tal-proċedura ta’ eżami preliminari, it-tul tal-fażi ta’ qabel in-notifika kien indikazzjoni tal-eżistenza ta’ diffikultajiet serji.

113. Għaldaqstant, it-tielet ilment għandu jiġi milqugħ.

iv) Jekk il-kumplessità u n-novità tal-miżura kontenzjuża għandhomx jittieħdu inkunsiderazzjoni bħala indikazzjoni tal-eżistenza ta’ diffikultajiet serji

114. Permezz tat-tieni lment, li jikkontesta l-punti 79 sa 83 tas-sentenza appellata, il-Kummissjoni ssostni li l-Qorti Ġenerali wettqet żball meta ħadet inkunsiderazzjoni, bħala indikazzjonijiet tal-eżistenza ta’ diffikultajiet serji, il-karatteristiċi tal-miżura kontenzjuża, bħall-kumplessità u n-novità ta’ din il-miżura u l-ammont ta’ għajnuna mogħtija. Fil-fehma tal-Kummissjoni, dawn il-fatturi ma għandhom, fihom innifishom, ebda effett fuq l-evalwazzjoni tal-kompatibbiltà. Pjuttost, il-kumplessità u n-novità ta’ miżura ta’ għajnuna jiġġustifikaw eżami preliminari itwal.

115. Fil-fehma tiegħi, it-tieni lment għandu jiġi milqugħ.

116. Skont il-ġurisprudenza, minkejja li t-tul tal-proċedura ta’ eżami preliminari jista’ jikkostitwixxi indikazzjoni tal-eżistenza ta’ diffikultajiet serji, dan ma jistax minnu nnifsu jwassal għall-konklużjoni li l-Kummissjoni kellha tiftaħ il-proċedura ta’ investigazzjoni formali. Il-kwistjoni ta’ jekk it-tul ta’ proċedura ta’ investigazzjoni preliminari huwiex raġonevoli għandha tiġi ddeterminata fir-rigward taċ-ċirkustanzi ta’ kull kawża, speċjalment il-kuntest tagħha, id-diversi stadji proċedurali li għandhom jiġu segwiti mill-Kummissjoni, il-kumplessità tal-kawża u l-importanza tagħha għad-diversi partijiet involuti ( 48 ). Għalhekk, kif issostni l-Kummissjoni, il-kumplessità ta’ kawża tista’ tiġġustifika eżami preliminari itwal.

117. Inżid li l-Qorti Ġenerali ddeċidiet li l-kumplessità ta’ kawża ma teħtieġx neċessarjament il-ftuħ ta’ proċedura ta’ investigazzjoni formali (peress li huwa konċepibbli li, matul l-eżami preliminari, il-Kummissjoni tegħleb id-diffikultajiet li tiltaqa’ magħhom) ( 49 ).

118. Għaldaqstant, fil-fehma tiegħi, il-Qorti Ġenerali wettqet żball billi kkunsidrat, fil-punti 78 u 81 tas-sentenza appellata, il-kumplessità tal-miżura kontenzjuża bħala indikazzjoni tal-eżistenza ta’ diffikultajiet serji.

119. Permezz tal-ħames ilment, li huwa intiż għall-punti 86 sa 91 tas-sentenza appellata, il-Kummissjoni ssostni, essenzjalment, li l-Qorti Ġenerali wettqet żball billi kkonstatat li, b’mod partikolari fil-każ ta’ miżura kumplessa, l-għan tal-fażi ta’ qabel in-notifika ma huwiex l-evalwazzjoni tal-kompatibbiltà ta’ din il-miżura, iżda t-tnaqqis tar-riskju li n-notifika tiġi kkonstatata bħala inkompleta meta tiġi formalment ippreżentata. Fil-fehma tal-Kummissjoni, tali evalwazzjoni tal-kompatibbiltà tiġġustifika fażi ta’ qabel in-notifika itwal.

120. Fil-fehma tiegħi, filwaqt li ma jistax ikun hemm kontestazzjoni li, fit-tmiem tal-fażi ta’ qabel in-notifika, il-Kummissjoni ma kellhiex tifforma opinjoni prima facie dwar il-kompatibbiltà mas-suq intern tal-miżura kontenzjuża (peress li dan huwa l-għan tal-eżami preliminari), hija ma tistax, madankollu, tkun mistennija li toqgħod lura minn kwalunkwe evalwazzjoni ta’ din il-kompatibbiltà, anki jekk provviżorja u superfiċjali, matul il-fażi ta’ qabel in-notifika. Dan minħabba li, kieku ma twettaqx tali evalwazzjoni preliminari matul din il-fażi, hija ma tkunx kapaċi tiddetermina liema informazzjoni għadha meħtieġa sabiex in-notifika tiġi kkunsidrata kompleta, jew jekk għandhomx isiru emendi għall-miżura nnotifikata.

121. Dan japplika wkoll fil-każ ta’ miżura kumplessa. Ir-raġunijiet stabbiliti fil-punti 116 u 117 iktar ’il fuq jiġġustifikaw mhux biss eżami preliminari itwal, iżda anki fażi ta’ qabel in-notifika itwal. Għandi ninnota wkoll li mill-punt 16 tal-Kodiċi tal-Aħjar Prattika ma jsegwix li, b’differenza minn każijiet oħra, f’każijiet ġodda u kumplessi, il-Kummissjoni ma twettaqx evalwazzjoni preliminari tal-miżura kontenzjuża matul il-fażi ta’ qabel in-notifika. Minflok, din id-dispożizzjoni tistabbilixxi biss li, f’każijiet ġodda u kumplessi, il-Kummissjoni ma “[tipprovdix] lill-Istat Membru kkonċernat b’[tali] valutazzjoni”.

122. Nikkonkludi li t-tieni u l-ħames ilmenti għandhom jiġu milqugħa. Għalhekk, l-ewwel parti tal-aggravju uniku għandha tiġi milqugħa fl-intier tagħha.

3) It-tieni parti tal-aggravju uniku

123. Kif imsemmi fil-punt 71 iktar ’il fuq, fit-tieni parti tal-aggravju uniku tagħha, il-Kummissjoni ssostni li l-Qorti Ġenerali wettqet żball billi kkonstatat li qamu diffikultajiet serji min-nuqqas ta’ investigazzjoni xierqa ta’, l-ewwel, ir-rwol potenzjali tal-ĠT fi ħdan is-suq tal-kapaċità u, it-tieni, l-allegat trattament diskriminatorju tal-operaturi tal-ĠT meta mqabbla ma fornituri tal-kapaċità oħra fir-rigward tat-tul tal-kuntratti tal-kapaċità, l-emenda għall-metodu tal-irkupru tal-ispejjeż, u ċerti kundizzjonijiet tal-parteċipazzjoni fis-suq tal-kapaċità. Sejjer neżamina dawn l-ilmenti wieħed wara l-ieħor, li fil-fehma tiegħi huma kollha fondati.

i) Jekk il-Kummissjoni kellhiex tinvestiga r-rwol potenzjali tal-operaturi tal-ĠT fi ħdan is-suq tal-kapaċità

124. Id-deċiżjoni kontenzjuża ma tinkludi ebda stimi għar-rwol li l-operaturi tal-ĠT jistgħu jaqdu fis-suq tal-kapaċità. B’mod partikolari, din id-deċiżjoni ma tagħmel ebda riferiment għall-istima ta’ NG, li r-Renju Unit ikkwota fin-notifika tiegħu, li skontha l-ĠT tista’ tipprovdi madwar 3 gigawatts (GW) ta’ kapaċità fl‑2018/19. Ma hemm ebda indikazzjoni li l-Kummissjoni, minkejja li kienet konxja min-nuqqas ta’ data komprensiva dwar il-potenzjal tal-ĠT ( 50 ), wettqet l-eżami tagħha stess ta’ tali potenzjal. Pjuttost, hija aċċettat il-modalitajiet previsti mir-Renju Unit għall-evalwazzjoni ta’ tali potenzjal, b’mod speċifiku: li l-informazzjoni tiġi żvelata permezz tal-ewwel irkant T‑4 f’Diċembru 2014; li jitwettaq studju konġunt minn NG u organu ieħor rigward il-kapaċità attwali tal-ĠT u dik potenzjali; u li kellhom jinżammu rkanti tranżitorju fl‑2015 u fl‑2016 insostenn tat-tkabbir tal-ĠT ( 51 ).

125. Kif issemma fil-punt 22 iktar ’il fuq, fil-punt 158 tas-sentenza appellata, il-Qorti Ġenerali kkonstatat li n-nuqqas ta’ eżami mill-Kummissjoni tar-rwol potenzjali tal-ĠT fi ħdan is-suq tal-kapaċità kien indikazzjoni ta’ diffikultajiet serji.

126. Quddiem il-Qorti tal-Ġustizzja, il-Kummissjoni, sostnuta mill-Gvern tar-Renju Unit u mill-Gvern Pollakk, issostni li ma kinitx obbligata tinvestiga r-rwol potenzjali tal-ĠT, filwaqt li Tempus huma tal-fehma opposta.

127. Fil-fehma tiegħi, il-Qorti Ġenerali wettqet żball billi kkunsidrat li n-nuqqas ta’ investigazzjoni tal-Kummissjoni tal-potenzjal tal-ĠT huwa indikazzjoni tal-eżistenza ta’ diffikultajiet serji.

128. F’dan ir-rigward, ninnota li l-Kummissjoni ma invokatx l-informazzjoni inkluża fin-notifika (peress li, kif imsemmi fil-punt 124 iktar ’il fuq, id-deċiżjoni kontenzjuża ma tagħmel ebda riferiment għall-istima ta’ NG għal potenzjal tal-ĠT). Hija, madankollu, aċċettat il-fehma tal-Gvern tar-Renju Unit li kien biżżejjed li tali potenzjal jiġi evalwat wara l-adozzjoni tad-deċiżjoni kontenzjuża, permezz tal-ewwel irkant T‑4 u studji futuri. Il-kwistjoni hija jekk il-Kummissjoni setgħetx taċċetta dawn il-modalitajiet, jew jekk kinitx obbligata twettaq l-evalwazzjoni tagħha stess tal-potenzjal tal-ĠT.

129. Ma jista’ jirriżulta ebda obbligu ta’ investigazzjoni, f’dan ir-rigward, mill-preżentazzjoni ta’ lment ( 52 ) – peress li ma ġie ppreżentat ebda lment– jew mill-osservazzjonijiet ta’ terzi ( 53 ) – peress li s-sottomissjoni tal-UKDRA tad‑9 ta’ Ġunju 2014 ma tindirizzax il-kwistjoni tal-ammont tal-potenzjal tal-ĠT, u wisq inqas ma tipprovdi ebda evidenza, bħalma huma stimi alternattivi. Għalhekk, huwa biss jekk l-informazzjoni pprovduta fin-notifika u fit-tweġiba għat-talbiet tal-Kummissjoni għandha tiġi kkunsidrata inkompleta li l-Kummissjoni jista’ jkollha l-obbligu li tinvestiga ( 54 ).

130. Jidhirli li, f’din il-kawża, il-Kummissjoni ma kellhiex tali obbligu.

131. Għandu jsir riferiment għad-dikjarazzjoni tal-Kummissjoni li, minħabba li t-teknoloġija tal-ĠT kienet għadha immatura fil-mument meta ġiet adottata d-deċiżjoni kontenzjuża, hija ma kinitx f’pożizzjoni li tistma l-potenzjal tal-ĠT – li l-importanza fit-tul tiegħu ma hijiex ikkontestata fl-eċċezzjonijiet bil-miktub tagħha ( 55 ). Għandu jsir riferiment ukoll għar-Rapport tal-KET, li jindika n-nuqqas ta’ informazzjoni dwar il-potenzjal tal-ĠT u d-diffikultà tal-ġbir ta’ tali informazzjoni. Skont il-KET, dan huwa minħabba, inter alia, il-varjetà ta’ riżorsi li għandhom jittieħdu inkunsiderazzjoni fl-evalwazzjoni tat-talba, u n-nuqqas ta’ organizzazzjoni ġenerali li tiġbor u tanalizza d-data tat-talba ( 56 ). Barra minn hekk, ninnota li Tempus ma jidhrux li jikkontestaw id-dikjarazzjoni tal-Kummissjoni li huwa diffiċli li tinġabar informazzjoni affidabbli dwar il-potenzjal tal-ĠT.

132. Għandi nsemmi wkoll li ġew ipprovduti “stimi differenti ħafna” għall-potenzjal tal-ĠT minn partijiet interessati u mir-Renju Unit fil-kuntest tal-proċedura ta’ investigazzjoni formali miftuħa mill-Kummissjoni għall-implimentazzjoni tas-sentenza appellata ( 57 ). Filwaqt li l-legalità tad-deċiżjoni kontenzjuża ma tistax tiġi evalwata fid-dawl ta’ tali stimi peress li ma hemm ebda indikazzjoni li kienu disponibbli għall-Kummissjoni meta adottat din id-deċiżjoni, jiena għandi madankollu ninnota li d-diskrepanza bejn dawn l-istimi hija evidenza ulterjuri tad-diffikultà fil-ġbir ta’ informazzjoni affidabbli dwar il-potenzjal tal-ĠT.

133. Jidhirli li, minħabba d-diffikultà fil-ġbir ta’ informazzjoni affidabbli, il-Kummissjoni ma tistax titqies ħatja talli naqset li twettaq l-investigazzjoni tagħha stess tal-potenzjal tal-ĠT.

134. Dan huwa iktar minnu peress li, kif issostni l-Kummissjoni, il-mekkaniżmu korrettiv inkluż fl-irkant T‑1 għandu jiżgura li l-kapaċità tal-ĠT tingħata rwol li jirrifletti l-potenzjal sħiħ tagħha. Jekk il-kapaċità ta’ ġenerazzjoni jkollha tingħata rwol ikbar minn dak li huwa strettament neċessarju fl-ewwel irkant T‑4, l-irkant T‑1, li huwa rotta aħjar għall-operaturi tal-ĠT sabiex jaċċessaw is-suq tal-kapaċità, jkun jippermetti li dawn l-operaturi jżidu l-parteċipazzjoni tagħhom f’dan is-suq.

135. Jiena għaldaqstant nikkonkludi li l-Qorti Ġenerali wettqet żball billi ddeċidiet, fil-punt 158 tas-sentenza appellata, li n-nuqqas ta’ eżami mill-Kummissjoni tar-rwol potenzjali tal-ĠT fi ħdan is-suq tal-kapaċità kien indikazzjoni tal-eżistenza ta’ diffikultajiet serji.

ii) Jekk kienx hemm eżami suffiċjenti tat-trattament diskriminatorju jew żvantaġġuż tal-operaturi tal-ĠT fir-rigward tat-tul tal-kuntratti tal-kapaċità

136. Kif iddeċidiet il-Qorti Ġenerali fil-punti 165 sa 168 tas-sentenza appellata, l-operaturi tal-ĠT ma jistgħux jingħataw kuntratti li jkunu itwal minn sena, filwaqt li l-ġeneraturi jistgħu jingħataw kuntratti sa 3 snin (jekk jidħlu għal spejjeż kapitali superjuri għal GBP 125/kW, jiġifieri, meta jirrinnovaw ċentrali) jew sa 15‑il sena (jekk jidħlu għal spejjeż kapitali superjuri għal GBP 250/kW, jiġifieri, jekk jibnu ċentrali ġdid). Mir-Regola 11(3) tar-Regolamenti tal‑2014 dwar il-Kapaċità Elettrika tabilħaqq jidher li dawn il-limiti japplikaw biss għall-ġeneraturi (u li l-operaturi tal-ĠT ma humiex eliġibbli sabiex jingħataw kuntratti sa tliet jew ħmistax‑il sena anki jekk jidħlu għal spejjeż kapitali superjuri għal dawn il-limiti).

137. Kif imsemmi fil-punt 24 iktar ’il fuq, fil-punt 193 tas-sentenza appellata, il-Qorti Ġenerali ddeċidiet li, peress li r-raġuni għall-għoti ta’ kuntratti tal-kapaċità itwal minn sena kienet il-mitigazzjoni tad-diffikultajiet fil-finanzjament ta’ ġeneraturi ġodda u dawk li ssirilhom rinnovazzjoni, minħabba d-daqs tal-ispejjeż kapitali tagħhom, billi jiġi żgurat lilhom dħul fuq numru ta’ snin, il-Kummissjoni kellha teżamina jekk l-ispejjeż kapitali u l-ħtiġijiet finanzjarji tal-operaturi tal-ĠT kinux jeħtieġu li huma wkoll jiksbu kuntratti ta’ itwal minn sena. Is-sottomissjoni tal-UKDRA tad‑9 ta’ Ġunju 2014 kienet ġibdet l-attenzjoni tal-Kummissjoni għal din il-kwistjoni. Ma kinitx l-UKDRA li kellha tipprovdi iktar informazzjoni ddettaljata f’dan ir-rigward, iżda l-Kummissjoni li kellha tinforma lilha nnifisha ulterjorment fuq il-kwistjoni. Għalhekk, skont il-Qorti Ġenerali, in-nuqqas ta’ investigazzjoni mill-Kummissjoni tal-ħtiġijiet finanzjarji tal-operaturi tal-ĠT kien indikazzjoni tal-eżistenza ta’ diffikultajiet serji.

138. Il-Kummissjoni, sostnuta mill-Gvern tar-Renju Unit ( 58 ), issostni li ma kinitx obbligata teżamina l-ħtiġijiet ta’ spejjeż kapitali u finanzjarji tal-operaturi tal-ĠT qabel ma setgħet teskludi xi ksur tal-prinċipju ta’ trattament ugwali bejn l-operaturi tal-ĠT u l-ġeneraturi fir-rigward tat-tul tal-kuntratti tal-kapaċità. Dan minħabba li, b’mod partikolari, ma kienx ikkontestat li l-operaturi tal-ĠT għandhom ħtiġijiet finanzjarji sinjifikattivament iktar baxxi minn fornituri tal-kapaċità involuti fir-rinnovazzjoni ta’ ċentrali eżistenti jew fil-bini ta’ dawk ġodda. Tempus jsostnu li t-talba tal-Kummissjoni għandha tiġi miċħuda.

139. Jiena nikkunsidra li l-Qorti Ġenerali wettqet żball billi kkonstatat, fil-punt 193 tas-sentenza appellata, li n-nuqqas ta’ eżami mill-Kummissjoni tal-ispejjeż kapitali u tal-ħtiġijiet finanzjarji tal-operaturi tal-ĠT kien indikazzjoni tal-eżistenza ta’ diffikultajiet serji.

140. Ninnota li Tempus ma jikkontestawx li l-operaturi tal-ĠT għandhom inqas spejjeż kapitali u ħtiġijiet finanzjarji minn ġeneraturi ġodda jew li qegħdin jagħmlu rinnovazzjoni.

141. Ninnota wkoll li l-UKDRA sempliċement iddikjarat, fis-sottomissjoni tagħha tad‑9 ta’ Ġunju 2014, li l-operaturi tal-ĠT ġew offruti kuntratti ta’ sena filwaqt li l-ġeneraturi jistgħu jiġu offruti kuntratti sa 15‑il sena; u li tali limitazzjoni tat-tul tal-kuntratti offruti lil operaturi tal-ĠT qiegħdet lil dawn l-operaturi fi żvantaġġ kompetittiv, naqset milli tipprovdihom b’inċentivi adegwati sabiex jipparteċipaw fis-suq tal-kapaċità, u marret kontra l-għan tal-Linji Gwida li s-sussidji dannużi għall-ambjent jiġu gradwalment eliminati. Is-sottomissjoni tal-UKDRA tad‑9 ta’ Ġunju 2014 ma tagħmel ebda riferiment għall-ħtiġijiet finanzjarji tal-operaturi tal-ĠT jew ta’ ġeneraturi ġodda jew li qegħdin jagħmlu rinnovazzjoni, u wisq inqas ma tqabbel il-ħtiġijiet rispettivi ta’ dawn iż-żewġ tipi ta’ fornituri tal-kapaċità. L-iktar importanti, matul il-proċedura amministrattiva, l-UKDRA ma pproduċiet ebda evidenza insostenn tal-allegazzjonijiet tagħha. Dan huwa partikolarment sorprendenti peress li, bħala grupp ta’ aggregaturi, l-UKDRA setgħet x’aktarx tikseb informazzjoni rilevanti fuq il-kwistjoni mill-membri tagħha, bħal Tempus.

142. Għalhekk, fid-dawl tal-punt 95 ta’ dawn il-konklużjonijiet, ma jistax jiġi kkunsidrat li l-Kummissjoni kienet obbligata li tieħu l-allegazzjonijiet tal-UKDRA inkunsiderazzjoni, wisq inqas li teżamina ex officio jekk il-ħtiġijiet finanzjarji tal-operaturi tal-ĠT kinux jeħtieġu li dawn tal-aħħar jingħataw kuntratti ta’ itwal minn sena.

143. Għaldaqstant, il-Qorti Ġenerali wettqet żball billi kkonstatat, fil-punt 193 tas-sentenza appellata, li n-nuqqas tal-Kummissjoni li teżamina l-ispejjeż kapitali u l-ħtiġijiet finanzjarji tal-operaturi tal-ĠT kien indikazzjoni tal-eżistenza ta’ diffikultajiet serji.

iii) Jekk kienx hemm eżami suffiċjenti tat-trattament diskriminatorju jew żvantaġġuż tal-operaturi tal-ĠT fir-rigward tal-metodu tal-irkupru tal-ispejjeż adottat

144. Infakkar li, kif imsemmi fil-punt 17 iktar ’il fuq, ir-remunerazzjonijiet tal-kapaċità mogħtija lill-fornituri tal-kapaċità huma ffinanzjati permezz ta’ miżata applikata għall-fornituri kollha tal-elettriku awtorizzati. Skont il-miżura kontenzjuża, il-miżati tal-fornituri jiġu kkalkolati fuq il-bażi tas-sehem tas-suq tagħhom fit-talba tal-elettriku rreġistrata bejn l‑16.00 u s‑19.00 matul il-ġimgħa fix-xitwa, minn Novembru sa Frar (iktar ’il quddiem il-“metodu ta’ rkupru tal-ispejjeż adottat” jew il-“metodu adottat”) ( 59 ).

145. Madankollu, kien inizjalment ippjanat li l-ammont tal-miżati kellu jiġi kkalkolat fuq il-bażi tas-sehem tas-suq tal-fornituri rreġistrat matul l-hekk imsejħa perijodi “tat-trio”, jiġifieri, it-tliet perijodi ta’ nofs sigħat li jirreġistraw l-ikbar talba ta’ konsum tal-elettriku annwalment matul il-perijodu minn Novembru sa Frar (iktar ’il quddiem il-“metodu inizjalment propost”). Wara konsultazzjoni pubblika nazzjonali organizzata minn Ottubru sa Diċembru 2013, ir-Renju Unit iddeċieda li jemenda l-metodu inizjalment propost sabiex jadotta wieħed ibbażat fuq il-konsum bejn l‑16.00 u s‑19.00 matul il-ġimgħa fix-xitwa, kif deskritt fil-punt 144 iktar ’il fuq. Skont in-notifika, ir-raġuni għaliex il-metodu tal-irkupru ġie emendat kien li l-ikbar perijodi tat-“trio” jiġu identifikati wara l-avveniment u li, għaldaqstant, l-użu tagħhom bħala perijodu ta’ referenza għall-kalkolu tal-miżata tal-fornituri joħloq inċertezza għall-fornituri. Isegwi, skont in-notifika, li, skont il-metodu inizjalment propost, il-fornituri għandhom inċentiv li jiċċarġjaw lill-konsumaturi bi primjums tar-riskju li huma ogħla minn dawk iċċarġjati skont il-metodu adottat ( 60 ).

146. Fid-deċiżjoni kontenzjuża, il-Kummissjoni ma oġġezzjonatx għall-metodu tal-irkupru tal-ispejjeż adottat. Hija aċċettat il-pożizzjoni tal-Gvern tar-Renju Unit li l-metodu adottat “iservi ta’ inċentiv sabiex titnaqqas it-talba matul perijodi tal-ikbar bżonn, filwaqt li jkun prevedibbli għall-fornituri ta’ elettriku” ( 61 ).

147. Madankollu, il-Qorti Ġenerali kkunsidrat, fil-punt 213 tas-sentenza appellata, li l-Kummissjoni kellha teżamina jekk il-bidla għall-metodu tal-irkupru tal-ispejjeż kellhiex effett fuq il-proporzjonalità tal-miżura kontenzjuża u, għaldaqstant, fuq il-kompatibbiltà ta’ din il-miżura mas-suq intern. Skont il-Qorti Ġenerali, il-fatt li l-Kummissjoni naqset milli twettaq tali eżami u li, għaldaqstant, hija ma kellhiex l-informazzjoni kollha fir-rigward tal-metodu adottat kien indikazzjoni li kien hemm diffikultajiet serji mat-tlestija tal-eżami preliminari.

148. Quddiem il-Qorti tal-Ġustizzja, il-Kummissjoni ssostni li hija ma kinitx obbligata twettaq dan l-eżami. Il-Gvern tar-Renju Unit u l-Gvern Pollakk jaqblu mal-Kummissjoni, filwaqt li Tempus huma tal-fehma opposta.

149. Nikkunsidra li l-Qorti Ġenerali wettqet żball billi kkonstatat, fil-punt 213 tas-sentenza appellata, li l-Kummissjoni kellha teżamina jekk il-bidla għall-metodu tal-irkupru tal-ispejjeż imsemmi fil-punti 144 u 145 iktar ’il fuq kellhiex effett fuq il-proporzjonalità tal-miżura kontenzjuża.

150. Skont il-punt 69 tal-Linji Gwida, l-għajnuna għall-enerġija tkun meqjusa bħala proporzjonata jekk l-ammont ta’ għajnuna għal kull benefiċjarju jkun limitat għall-minimu meħtieġ sabiex jinkiseb l-objettiv tal-enerġija li jinsab fil-mira ( 62 ) Skont il-punti 228 sa 231 tal-Linji Gwida, li jikkonċernaw il-proporzjonalità ta’ għajnuna għall-adegwatezza tal-ġenerazzjoni, l-ammont ta’ għajnuna għandu jiġi kkalkolat sabiex il-benefiċjarji jitħallew jaqilgħu rata ta’ redditu, kif jitqies li huwa l-każ fejn proċess ta’ offerti kompetittiv jinżamm fuq il-bażi ta’ kriterji ċari, trasparenti u mhux diskriminatorji, li effettivament ikun immirat lejn l-objettiv definit. Il-miżura ta’ għajnuna għandu jkollha wkoll mekkaniżmi integrati li jiżguraw li ma jistax ikun hemm qligħ mhux previst, u għandha tkun mibnija b’tali mod li tiżgura li l-prezz imħallas għad-disponibbiltà awtomatikament ixaqleb lejn żero meta l-livell tal-kapaċità fornut ikun mistenni li jlaħħaq mal-livell tal-kapaċità mitlub.

151. B’mod preliminari, ninnota li l-Kummissjoni tistaqsi jekk il-metodu tal-irkupru tal-ispejjeż – li huwa l-metodu tal-finanzjament tar-remunerazzjonijiet tal-kapaċità – jistax jittieħed inkunsiderazzjoni għad-determinazzjoni ta’ jekk il-miżura kontenzjuża hijiex kompatibbli mas-suq intern.

152. Skont il-ġurisprudenza, it-taxxi ma jaqgħux taħt il-kamp ta’ applikazzjoni tad-dispożizzjonijiet tat-Trattat FUE fil-qasam tal-għajnuna mill-Istat sakemm dawn ma jikkostitwixxux il-metodu ta’ finanzjament ta’ miżura ta’ għajnuna, b’tali mod li huma jagħmlu parti integrali minn din il-miżura. Sabiex taxxa tiġi kkunsidrata li tagħmel parti integrali minn miżura ta’ għajnuna, għandu jkun hemm rabta kawżali vinkolanti bejn it-taxxa u l-għajnuna skont il-leġiżlazzjoni nazzjonali rilevanti, fis-sens li d-dħul mit-taxxa huwa neċessarjament marbut mal-finanzjament tal-għajnuna u jinfluwenza direttament l-ammont tagħha u, konsegwentement, l-evalwazzjoni tal-kompatibbiltà ta’ din l-għajnuna mas-suq ( 63 ).

153. Pereżempju, taxxa fuq l-operaturi ta’ televiżjoni bi ħlas ġiet ikkunsidrata li ma tiffurmax parti integrali mill-għajnuna mogħtija lil RTVE, li kien ix-xandar pubbliku Spanjol tar-radju u tat-televiżjoni li kien ġie fdat bil-funzjoni ta’ servizz pubbliku f’dawn l-oqsma, peress li l-ammont ta’ għajnuna ġie stabbilit abbażi tal-ispejjeż netti relattivi għat-twettiq tal-funzjoni ta’ servizz pubbliku ta’ RTVE. Ir-rikavat mit-taxxa ma kellu ebda influwenza diretta fuq il-portata tal-għajnuna peress li: (i) kwalunkwe dħul fiskali li jkun iktar mill-ispejjeż tat-twettiq tal-funzjoni ta’ servizz pubbliku ta’ RTVE, ġie allokat lura, skont il-każ, lil fond ta’ riżerva jew lit-Teżor pubbliku; u (ii) bil-maqlub, meta dan id-dħul ma jkunx biżżejjed sabiex ikopri dawn l-ispejjeż, l-Istat Spanjol kellu l-obbligu jkopri d-differenza ( 64 ).

154. Għall-kuntrarju, taxxa fuq il-kummerċjalizzazzjoni tal-ispazju tar‑reklamar ġiet ikkunsidrata li tifforma parti integrali mill-iskema ta’ għajnuna għal xandir bir-radju li din it-taxxa sservi biex tiffinanzja, minħabba li: (i) id-dħul nett minn din it-taxxa kien allokat b’mod esklużiv u sħiħ għall-finanzjament tal‑għajnuna għax-xandir bir-radju, peress li l-organu responsabbli għall-